Bibl/Lizer d’ann Hébréed - Wikimammenn\nBibl/Lizer d’ann Hébréed\nL. Prud’homme, 1866 (Levr kentañ Eil levr, p. 637-650)\n◄ Lizer da Filémon. Lizer d’ann Hébréed. Lizer S. Jakez. ►\n1. Doué goudé béza komzet gwéchall oud hon tadou meûr a wéach hag é meûr a zoaré dré ar Broféded, a zeû da gomza ouz-omp enn deisiou divéza-man̄ dré hé Vâb hé-unan,\n2. Péhini en deûz lékéad da her da bép-trâ, ha dré béhini en deûz gréad ar bédou,\n3. Péhini ô véza ar skéd euz hé c’hloar, hag ann doaré eûz hé zén, hag a zoug pép-tra dré ar gér eûz hé ners, goudé béza hor c’harzet euz hor péc’héjou, a zô azézet enn tu déou d’ar Veûrdez el léach uc’héla :\n4. Brasoc’h dreist ann élez, kémen̄t ha ma eo gwelloc’h ann hanô a zô bét rôed d’ézhan̄ égéd hô hini.\n5. Râk piou eo ann éal da béhini en dead biskoaz lavared Doué : Va Mâb oud, da en̄géhen̄tet em eûz hirio ? Hag adarré : Da Dâd é vézinn d’ézhan̄, ha da Vâb é vézô d’in ?\n6. Hag adarre pa laka hé gen̄ta-ganet er béd, é lavar : Hag holl élez Doué ra azeûlin̄t anézhan̄.\n7. Ha diwar-benn ann élez é lavar ivé : Hén̄ a laka hé spérédou da véza hé élez, hag ar flammou tân da véza hé gannaded.\n8. Hôgen d’hé Vâb é lavar : Da drôn, ô Doué, a badô da-vikenn : gwalen da rén a vézô eur walen a eeunder.\n9. Kared éc’h eûz ar wirionez, ha kaséed éc’h eûz ann drougiez : dré-zé Doué, da Zoué en deûz da éôlet gan̄d eunn eôl a lévénez dreist da grévrenneien.\n10. Ha c’hoaz : Té, Aotrou, éc’h eûz diazéret ann douar er penn-ken̄ta ; ha labour da zaouarn eo ann én̄vou.\n11. Hî a zeûi da nétra, hôgen té a choumô ; hî holl a gôsai ével eur zaé :\n12. Hag ével eur van̄tel é kemmi anézhô : hag é vézin̄t kemmet : hôgen té a zô ann hévélep hini, ha da vloavésiou n’hô dévézô kéd a zivez.\n13. Hôgen da biou eûz ann élez en deûz-hén̄ lavaret biskoaz : Azez enn tu déou d’in, bété ma’m bézô lékéad da énébourien da skabel d’az treid ?\n14. Hag ann élez n’in̄t-hi kéd holl spéréjou lékéad da zervicherien, kaset évit servich ar ré a dlé béza héred ar zilvidigez ?\n1. Rak-sé é tléomp mirout gan̄t mui a bréder ar péz hon eûz klevet, gan̄d aoun na zeûfemp da nétra.\n2. Râk mar d-eo choumet stard ar gér a zô bét lavaret gan̄d ann élez, ha mar d-eo bét rôet da bép terridigez, da bép dizen̄tidigez ar gwîr c’hôbr a ioa dléed d’ézhô ;\n3. Pénaoz é hellimp-ni tec’hout, mar tilézomp eur zilvidigez ker braz, péhini goudé béza bét da gen̄ta diskleriet gan̄d ann Aotrou, a zô bét krétéet enn-omp gan̄d ar ré hô deûz hé c’hlevet ;\n4. Ha da béré en deûz Doué rôet testéni dré arouésiou, ha burzudou, ha meûr a ners, ha dré rannou ar Spéred-San̄tel hervez hé ioul ?\n5. Râk Doué n’en deûz két lékéad dindân galloud ann élez ar béd da zon̄t, eûz a béhini é komzomp.\n6. Hôgen unan-bennâg en deûz lavaret enn eul léac’h eûz ar Skritur ; Pétrâ eo ann dén évit ma’z pézô koun anézhan̄, pé pétrâ eo Mâb ann dén évit ma teui d’hé emwélout ?\n7. Hé lékéad éc’h eûz évid eunn nébeûd amzer izéloc’h égéd ann élez ; a c’hloar hag a énor éc’h eûz hé gurunet ; hag hé lékéad éc’h eûz da Aotrou war ôberiou da zaouarn.\n8. Lékéad éc’h eûz pép-tra da bléga dindân hé dreid. Râg ô lakaat pép-trâ da bléga dindân-han̄, n’en deûz lézet nétrâ ha na vé pléget dindân-han̄. Hôgen na wélomp két c’hoaz é plégfé pép-trâ dindân-han̄.\n9. Hôgen gwéloud a réomp pénaoz Jézuz, péhini a ioa bét lékéad évit eunn nébeûd amzer izéloc’h égéd ann élez, enn abek d’ar marô en deûz gouzan̄vet, a zô bét kurunet a c’hloar hag a énor ; évit dré c’hrâs Doué ma varvché évid ann holl.\n10. Râk déréad é oa d’ann hini évit piou ha dré biou eo pép-trâ, péhini fellé dézhan̄ kâs kalz a vugalé er c’hloar, da glôkaat dré ar c’hloasiou ar penn-abek eûz hô zilvidigez.\n11. Râk néb a zan̄téla, hag ar ré a zô san̄télet, a zeû holl eûz ann hévélep penn-abek. Dré-zé n’en deûz kéd a véz oc’h hô gervel hé vreûdeûr ;\n12. O lavarout : Diskleria a rinn da hanô d’am breûdeûr : é-kreiz ann Iliz é veûlinn ac’hanod.\n13. Hag adarré : Mé a fisiô enn-han̄. Hag adarré : Chétu mé, hag ar vugalé en deûz rôed Doué d’in.\n14. Râg ô véza ma eo doaréet ar vugalé gan̄t kîk ha gan̄t goâd, eo bét fellet d’ézhan ivé kaoud hé lôd enn hévélep doaré ; évit ma tiskarjé dré ar marô ann hini a ioa ar penn-abek eûz ar marô, da lavaroud eo, ann diaoul :\n15. Ha ma tieûbché ar ré, péré gan̄d ar spoun̄t râg ar marô a ioa é sklavérez héd hô buez.\n16. Râk n’en deûz két kéméret doaré ann élez, hôgen doaré gwenn Abraham en deûz kéméret.\n17. Dré-zé eo bét réd d’ézhan̄ béza hén̄vel é pép-trâ oud hé vreûdeûr, évit ma teûjé da véza eur bélek-brâz trugarézuz ha féal dirâk Doué ; évit dic’haoui péc’héjou ar bobl.\n18. Râk enn hé c’hloasiou hag enn hé demptasionou hé-unan é kémer ann ners da skoazella ar ré a zô templet.\n1. Râk-sé, va breûdeûr san̄tel, c’houi péré a zô kévrennet er c’halvédigez én̄vuz, arvestit Jézuz péhini a zô ann Abostol hag ar bélek-brâz eûz hor c’hélénnadurez,\n2. Péhini a zô féal d’ann hini en deûz hé lékéad é karg, ével ma eo bét féal Moizez enn hé holl di.\n3. Râk kavet eo bét dellézek eûz a eur c’hloar ker braz dreist hini Moizez, ével ma’z eo énorusoc’h ann hini a zâv ann tî égéd ann tî hé-unan.\n4. Râk pép tî a zô savet gan̄d unan-bennâg : hôgen ann hini en deûz krouet pép-trâ a zô Doué.\n5. Ha Moizez ivé a zô bét féal é holl di Doué ével eur mével, évit testénia ar péz en doa da lavarout ;\n6. Hôgen ar C’hrist, ével ar mâb enn hé dî ; ha nî eo a zô ann ti-zé, ma viromp bétég ann divez eur fisian̄s stard, ha gloar ann espéran̄s.\n7. Rak-sé ar Spéred-San̄tel en deûz lavaret : Mar sélaouit hiriô hé vouéz,\n8. Na galédit két hô kalounou, ével enn énébiez, da zeiz ann arnod enn distrô,\n9. É péléac’h hô tadou hô deûz va zemptet, va arnodet, hag é péléac’h hô deûz gwélet va ôberiou é-pâd daou-ugen̄t vloaz :\n10. Râk-sé eo savet droug enn-oun oud ar bobl-zé, hag em eûz lavaret : Fazia a réon̄t bépréd enn hô c’halounou ; ha n’hô deûz két anavézet va hen̄chou :\n1. Râk pép bélek-brâz savet eûz a douez ann dûd, a zô lékéad évid ann dûd é kémen̄d a zell ouc’h Doué, évit ma gennigô rôou ha sakrifisou évid ar péc’héjou ;\n2. Ha ma hellô kaout truez oud ar ré a zô enn diwiziégez hag er fazi ; ô véza ma eo bét hé-unan strôbet gan̄d ar gwander.\n3. Ha dré-zé é tlé kinniga ar sakrifiz a zistol ar péc’héjou, kerkouls évit-han̄ hé-unan, ével évid ar bobl.\n4. Ha dén na gémer ann énor-zé évit-han̄ hé-unan, néméd ann hini a zô galvet gan̄d Doué, ével Aaron.\n5. Ével-sé ar C’hrist né két en ém veulet hé-unan évit béza bélek-brâz ; hôgen meûlet eo bét gan̄d ann hini en deûz lavared d’ézhan̄ : Va Mâb oud ; hiriô em eûz da en̄géhen̄tet.\n6. Hervez ma lavar enn eul léac’h all : Té eo ar bélek peûr-bâduz, hervez urs Melkisédek.\n7. Ével-sé é deisiou hé gîk, ô véza kinnniget gan̄d garm ha gan̄d daérou hé bédennou hag hé c’houlennou d’ann hini a hell hé zavétei eûz ar marô, eo bét sélaouet enn abek d’hé zoujan̄s.\n8. Hag hén̄, évit-han̄ da véza Mâb Doué, en deûz desket ar zen̄tidigez dré gémen̄t en deûz gouzan̄vet :\n9. Hag ô véza éad da benn, eo deûed da benn-abek d’ar zilvidigez peûr-baduz évid ar ré holl a zen̄t out-han̄ ;\n10. Doué ô véza hé c’halvet bélek-brâz hervez urs Melkisédek.\n11. War gémen̄t-sé hor bé kalz traou da lavarout, hag a vé diez da zispléga, dré ma oc’h deûet diakétuz évid hô sélaoui.\n12. Rak pa dléfac’h évid ann amzer béza deûed da vistri, ha ma hoc’h eûz c’hoaz ézomm koulskoudé é vé desket d’é-hoc’h ar c’hen̄teliou ken̄ta eûz a zerou komsiou Doué, ha deûed oc’h ével tûd da béré é vé rei léaz, ha nann boéd kré.\n13. Râk néb a zô maget gan̄t léaz, a zô dic’halloudek é-kén̄ver lavar ar wirionez, ô véza ma’z eo eur bugel.\n14. Hôgen ar boéd kré a zô évid ar ré glôk, ar ré péré dré voaz hô deûz skian̄chou doaréet évid dibaba ar mad hag ann drouk.\n1. Rak-sé ô kuitaat ann derou eûz a gélénnadurez ar C’hrist, en em rôomp d’ar péz a zô klôkoc’h, héb teûrel adarré ann diazez eûz a binijen ann ôberiou marô, hag eûz ar feiz é Doué ;\n2. Eûz a gélénnadurez ar badisian̄chou, eûz a astennidigez ann daouarn, eûz a zazorc’hidigez ar ré varô, eûz ar varn peûr-baduz.\n3. Ha kémen̄t-sé a raimp, ma aotré Doué.\n4. Râk na hell két béza pénaoz ar ré a zô béd eur wéac’h skleréet, hô deûz tan̄véet rô ann én̄v, hag a zô bét kévrennek eûz ar Spéred-San̄tel,\n5. Hô deûz ivé tan̄véet gér mâd Doué, ha nersiou ann amzer da zon̄t,\n6. Hag a zô kouézet goudé-zé ; na hell két béza é teûjen̄t da véza névézet dré ar binijen ; râk enn-hô hô-unan é lékéon̄t adarré oud ar groaz Mab Doué, hag é rôon̄t anézhan̄ d’ar vézégez.\n7. Râk mar teû eunn douar-bennâg, goudé béza bét évet aliez ar glaô a zô bét kouézet war-n-ézhan̄, da zougem ar géot a rô mâd d’ar ré a c’hounid anézhan̄, é teû war-n-ézhan̄ ar vennoz a Zoué.\n8. Hôgen ma na zoug nemét spern hag askol, eo dispriset, ha tôst da véza milliget ; hag enn divez da véza losket.\n9. Hôgen gwelloc’h é vennomp ac’hanoc’h, hag eûz hô silvidigez, va breûdeûr kér, évid-omp da gomza ével-sé.\n10. Râk Doué né kéd dizanaoudek, évit béza an̄kounac’héet hoc’h ôberiou, hag ar garan̄tez hoc’h eûz diskouézet enn hé hanô, pa hoc’h eûz skoazellet ar zen̄t, ével ma skoazellit c’hoaz.\n11. Hôgen nî a garfé é tiskouézché pép-hini ac’hanoc’h ann hévélep préder bétég ann divez évit sévénidigez hoc’h espéran̄s :\n12. Évit na zeûot két da véza lézirek, hôgen ma teûot da heulia ar ré péré dré hô habaskded a zô deûed da héred d’ann diouganou.\n13. Râk Doué enn diougan en deûz gréad da Abraham, ô véza n’en deûz kaved dén dré béhini é hellfé toui, en deûz touet dré-z-han̄ hé unan,\n14. O lavarout : Da leûnia a rinn a vénosiou, ha da lakaad a rinn da greski.\n15. Hag ével-sé ô véza gédet gan̄d habaskded, en deûz kavet ann diougan.\n16. Râg ével ma tou ann dûd dré ann hini a zô brasoc’h égét-hô, ha ma’z eo ann douadel ar brasa kréd eûz ann divez eûz hô strivou ;\n17. Doué ô felloud d’ézhan̄ ivé diskouéza da héred ann diougan ar stardder eûz hé ali, en deûz lékéat hé lé ouc’h-penn.\n18. Évit goudé béza bét skoret gan̄d ann diou dra-zé, péré na hell két Doué fazia, ma hor bézô eunn dizoan c’hallouduz, évit kaout ar madou a zô diouganet d’é-omp dré ann espéran̄s,\n19. Péhini a zô stard ha gwirion enn hon éné ével eunn héôr, ha péhini a ia bétég enn diabarz eûz ar wél ;\n20. É péléac’h Jézuz ével diaraoger a zô éat évid-omp, ô véza bét lékéat da Vélek-brâz peûr-baduz hervez urs Melkisédek.\n1. Rag ar Melkisédez-zé, Roué Salem, Bélek ann Doué huel meûrbéd, péhini a ziambrougaz Abraham, a zistrôé eûz a wastadur ar rouéed, hag a vennigaz anézhan̄,\n2. Gan̄t péhini é rannaz Abrabam ann déog eûz a gémen̄t en doa kéméret, péhini a zô galvet roué a wirionez, hag ivé roué a Salem, da lavaroud eo, roué a béoc’h,\n3. Hép Tâd, hép mamm, hép mabérez, hép derou d’hé zeisiou, hép divez d’hé vuez, ô véza ével-sé skeuden Mâb Doué, a zô choumet bélek da vikenn.\n4. Sellid éta péger braz é tlié béza, pa eo gwîr pénaoz ann tad-brâz Abrabam en deûz rôed d’ézhan̄ ann déog eûz hé breiz.\n5. Ével-sé ar ré péré ô véza eûz a wenn Lévi hô deûz kéméret ar vélégiez, hô deûz ar gwîr da géméroud ann déog hervez al lézen digan̄d ar bobl, da lavaroud eo, digan̄d hô breûdeûr, pétrâ-bennâg ma eo deûed ar ré-man̄ euz a zigroazel Abraham.\n6. Hôgen ann hini eûz a béhini ar mabérez né két nivéret gan̄t-hô, en deûz kéméret ann déog digan̄d Abraham, hag en deûz benniget ann hini da béhini é oa gréat ann diouganou.\n7. Hôgen héb arvar eo pénaoz ann hini a vennigeur a zô distéroc’h égéd ann hini a vennig.\n8. Hag aman̄ évit-gwîr ar ré a zigémer ann déog a zô tud marvuz : énô enn-énep eo eunn dén béô.\n9. Hag (évid hé lavarout) Lévi péhini a zigémer ann déog, a zô bét déoget dré Abraham ;\n10. Râg édo c’hoaz é digroazel hé dâd, pa zeûaz Melkisédek da ziambrouga Abraham.\n11. Hôgen ma oa deûet ar zévénidigez dré vélégiez Lévi (râk dindan-han̄ en doa ar bobl digéméret al lézen), da bétrâ é oa réd é savché eur béleg all hervez urs Melkisédek, ha nann hervez urs Aaron ?\n12. Râk pa eo bét dizouget ar vélégiez, é oa réd ivé é vijé dizouget al lézen.\n13. Hôgen ann hini diwar-benn péhini eo bét lavaret kémen̄t-sé, a zô eûz a eur vreûriez all, euz a béhini dén n’en deûz servichet ann aoter.\n14. Râg anad eo pénaoz hon Aotrou a zô savet eûz a Juda, é breûriez péhini n’en deûz Moizez lavaret nétrâ eûz ar vélégiez.\n15. Hag anatoc’h eo c’hoaz, mar sâv eur béleg all hén̄vel out Melkisédek,\n16. Pehini a zô gréat, nann hervez lézen gourc’hémenn ar c’hik, hôgen hervez ners eur vuez peûr-baduz.\n17. Râk testéniet eo, ô lavarout Té a zô ar bélek peûr-baduz, hervez urs Melkisédek.\n25. Ha né kéd éad ébarz évid en em ginniga hé-unan aliez, ével ma’z a ar bélek-brâz bép ploaz er san̄tuer gan̄t goâd éunn all ;\n25. Héb en em denna eûz hor strolladou, ével ma eo boazet hiniennou da ôber, hôgen oc’h en em fréalzi mui-oc’h-vui, pa wélomp é tôsta ann deiz.\n26. Râk mar péc’homp a-ioul goudé béza bét digéméret gan-é-omp anaoudégez ar wirionez, n’eûz mui hivizikenn a hostiv évid ar péc’héjou ;\n27. Ha n’eûz mui néméd ar géd eûzuz eûz ar varn, ha grouez ann tân a dlé gwasta énébourien Doué.\n28. Néb en deûz torret lézen Moizez a zô barnet d’ar marô, hép truez é-béd gan̄d daou pé drî dést :\n29. Péger brasoc’h kastiz é venn d’é-hoc’h é tellézfé ann hini en dévézô gréat faé eûz a Vâb Doué ; en dévézô sellet ével eunn dra louz goâd ar gévrédigez, dré béhini eo bét san̄télet ; hag en dévézô gwallet Spéred ar c’hras ?\n30. Râk nî a oar piou en deûz lavaret : Ar ven̄jan̄s a zô d’in, ha mé hé rôi. Ha c’hoaz : Ann Aotrou a varnô hé bobl.\n31. Eunn dra eûzuz eo kouéza étré daouarn ann Doué béô.\n32. Hôgen digasid enn hô koun ann deisiou ken̄ta, e péré, goudé béza bét skleréet, hoc’h eûz gouzan̄vet stourmou brâz enn an̄kéniou :\n33. O véza bét enn eunn tu man̄tret a zismégan̄s hag a asrec’h dirâg ann holl, hag enn eunn tu all ô véza deûed da eil d’ar ré hô deûz gouzan̄vet kémen̄t-sé.\n34. Râk truez hoc’h eûz bét oud ar ré a zô éréet, ha gwélet hoc’h eûz gan̄t lévénez ar skrapérez eûz hô madou, ô c’houzout pénaoz hô poa madou all gwelloc’h, hag a badô bépréd.\n35. Na gollit kéd éta hô fisian̄s, péhini en devézô eur gôbr brâz.\n36. Râg ann habaskded a zô réd d’é-hoc’h, évit, goudé béza gréat ioul Doué, ma tigémérot ar péz a zô diouganet d’é-hoc’h.\n37. Râk c’hoaz eunn nébeûd amzer, hag ann hini a dlé don̄t a zeûi, ha na zaléô két.\n38. Hôgen ann dén gwirion hag a zô d’in a vév dré ar feiz : ma en em denn adré, na vézô két hétuz d’am éné.\n39. Évid-omp-ni n’omp két bugalé ar ré en em denn a dû enn hô c’holl ; hôgen choum a réomp er feiz évit silvidigez hon énéou.\n1. Hôgen ar feiz a zô ann diazez eûz ann traou a espéreur, hag ann arouéz anat eûz ann traou na wéleur két.\n2. Râg er feiz eo hô deûz ar ré gôz kavet testéni.\n3. Dré ar feiz eo é wézomp pénaoz ar béd a zô bét gréat gan̄t gér Doué, ha pénaoz ar péz a wéleur a zô bét gréat eûz ar péz na wéleur két.\n4. Dré ar feiz eo é kinnigaz Abel da Zoué eunn hostiv c’houékoc’h égéd hini Kain. Dré-z-han̄ eo eo bét kavet gwirion, Doué hé-unan ô véza douget testéni é tigéméré hé rôou : dré-z-han̄ eo é komz c’hoaz goudé hé varô.\n5. Dré ar feiz eo eo bét skrapet Énok, évit na wéljé kéd ar marô ; ha né oé kavet mui, ô véza ma oa bét skrapet gan̄d Doué ; râg ann desténi a rôeur d’ézhan̄ pénaoz abarz béza bét skrapet é plijé da Zoué.\n6. Hôgen heb ar feiz na helleur két plijoud da Zoué. Râk réd eo é krétfé néb a dôsta ouc’h Doué pénaoz eo, ha pénaoz é c’hôprai ar ré her c’hlask.\n7. Dré ar feiz eo Noé, ô véza bét rôet da anaoud d’ézhan̄ ar péz na oa két bét gwélet c’hoaz, a grogaz aoun enn-han̄ hag a zavaz ann arc’h évit savétei hé dûd, hag oc’h hé ôber é tamallaz ar béd, hag é teûaz da her d’ar wirionez dré ar feiz.\n8. Dré ar feiz eo ann hini a oé hanvet Abraham, a zen̄taz ô von̄d el léac’h a oa bét rôed é digouéz d’ézhan̄ : hag éz éaz-kuît hép gouzout péléac’h éz éa.\n9. Dré ar feiz eo é choumaz é douar ar gwéstl, ével enn eunn douar a-ziavéaz, ô véva dindân teltou, gan̄d Izaak ha Jakob ken-héred ann hévélep gwéstl.\n36. Ré all hô deûz gouzan̄vet goapérézou ha skourjézou, éréou ha prizoniou :\n37. Labézet in̄t bét ; heskennet in̄t bét ; gan̄d ar c’hlézé in̄t bét lazet ; kan̄tréet hô deûz, gôloet gan̄t krec’hin dén̄ved ha gan̄t krec’hin gevr, paour, glac’haret hag héskinet,\n38. (Euz a béré ar béd na oa kéd din), péré a gildroé enn distrôiou, er ménésiou, er c’héviou hag é mougéviou ann douar.\n39. Hag ar ré-zé holl péré a zô bét gratéet enn abek d’hô feiz, n’hô deûz két bét ar gôbr diouganet ;\n40. Doué ô véza bét felled d’ézhan̄ enn akek d’é-omp, na zévenjé két hô gwenvidigez hép-z-omp.\n1. Pa’z omb éta ével bec’hiet gan̄d eur goabren a destou, distaolomp pép pouez, hag ar péc’hed a strôb ac’hanomp, ha rédomp dré ann habaskded d’ar stourm a zô ton̄ket d’é-omp :\n2. O selloud oud Jézuz penn-abek ha peûr-ôbérour ar feiz, péhini é léac’h al lévénez a hellé da gaout, en deûz gouvan̄vet ar groaz, ô tisprizoud ar vézégez, hag a zô azézet bréma enn tu déou da Zoué.\n3. Hô pézet koun éta eûz ann hini péhini en deûz gouzan̄vet eunn hévélep dael eûz ar béc’herien enn hé énep, évit na skuizot két, ha na vézô két saouzanet hoc’h énéou.\n4. Râk n’hoc’h eûz két énébet c’hoaz bétég ar goâd, ô stourmi oud ar péc’hed.\n5. Hag an̄kounac’héet hoc’h eûs-hu ann ali-man̄ a zô bét rôed d’é-hoc’h ével da vugalé : Va mâb, na zilez két kélen ann Aotrou ; ha na véz két digalounékéet pa grôz ac’hanod :\n6. Râg ann Aotrou a gastiz néb a gâr, hag a skourjez ar mâb a zigémer.\n7. En em gen̄dalc’hit éta dindân ar gélen : Doué en em rô d’é-hoc’h ével d’hé vugalé ; râk piou eo ar mâb péhini n’eo két kastizet gan̄d hé dâd ?\n8. Hôgen ma n’oc’h kastizet ével ar ré all holl, bestered oc’h éta, ha n’oc’h két bugalé.\n9. Ma omb bét kastizet gan̄t tadou hor c’hik, ha ma hon eûz bét doujan̄s évit-hô ; pégémen̄t é tléomp-ni kaout muioc’h a zoujan̄s évit Tâd ar spéréjou, évit ma vevimp ?\n10. Râg hî a gastizé ac’hanomp, hervez hô ioul, évit nébeûd a zervésiou ; hôgen Doué a gastiz ac’hanomp diouc’h ma eo talvouduz, évid hol lakaad da véza kévrennek enn hé zan̄télez.\n11. Hôgen pép kastiz a hével béza a-vréma eunn abek a zoan ha nann a zizoan : hôgen goudé é rôi frouez ar wirionez d’ar ré a zô bét kélennet gan̄t-han̄.\n12. Dré-zé, savid hô taouarn diners, hag hô taoulin disleber ;\n13. Likid hô treid da ôber kamméjou eeun, évit ma éz eûz eur ré hag a horell, na zeûi kéd da gildrei, hôgen ma en em zalc’hô éeun,\n14. Hô pézet ar péoc’h gan̄d ann holl, hag ar zan̄télez, hép pehini dén na hellô gwélout Doué :\n15. O lakaad évez na zeûfé dén da golla grâs Doué ; na zafché eur c’hrisien c’houerô-bennâg, ha na vé saotret meûr a hini gan̄t-hi :\n16. Na zeûfé da eunn orgéder pé da eunn dén dizoujuz ével Ézau, péhini évid eur boéd hép-kén a werzaz hé hénan̄ded.\n17. Râk c’houi a oar pénaoz ô véza c’hoan̄téet goudé kaout bennoz hé dâd, é oé pelléet ; ha na gavaz kéd a léac’h da binijen, pétrâ-bennâg ma en doa hé goulennet gan̄d daélou.\n18. Hôgen c’houi n’oc’h két tôstéet oud eur ménez méruz, pé oud eunn tan loskuz, pé out kourven̄tennou, pé tévalijen, pé barrou-amzer,\n19. Pé out soun eunn drompiḻ, ha mouéz eur gér, pa glevchon̄t anézhi, é pédchon̄t stard na gomzché mui out-hô.\n20. Râk na hellen̄t két gouzanvi ar péz a lavaré : Ha ma en divijé eul loen stoket oud ar ménez, é vijé bét labézet.\n21. Ha ken eûzuz oa ar péz a wélet, ma lavaré Moizez : Spoun̄tet ounn, ha kréna a rann.\n18. Pédid évid-omp : râk nî a gréd pénaoz hon eûz eur goustian̄s vâd, ha c’hoan̄t da véza déréad é pép-trâ.\n19. Ha mé hô péd stard da ôber kémen̄t-sé, évit ma vézinn ken̄toc’h rôed d’é-hoc’h.\n20. Doué ar péoc’h, péhini en deûz savet eûz a douez ar re varô hon Aotrou Jézuz-Krist, meser brâz ann dén̄ved, dré c’hoad ann testaman̄t peûr-baduz,\n21. R’hô lakai da véza déréad da bép mâd-ôber, évit ma réot hé ioul ; pa ra enn-hoc’h ar péz a blîj d’ézhan̄, dré Jézuz-Krist, da béhini eo ar c’hloar é amzeriou ann amzeriou.\n22. Mé hô péd, va breûdeûr, da aotréa ar péz em eûz lavared d’é-hoc’h évid hô tizoania, pétrâ-bennâg ma em eûz skrived d’é-hoc’h é berr gomsiou.\n23. Gwézit pénaoz hor breûr Timotéuz a zô lékéat er-méaz a brisoun : mar teû hép-dalé, éz inn d’hô kwélout gan̄t-han̄.\n24. Saludit hoc’h holl vléñerien, hag ann holl zen̄t. Hor breûdeûr eûz ann Itali a zalud ac’hanoc’h.\n25. Ra vézô ar c’hrâs gan-é-hoc’h holl. Amen.\n21. Dré-zé goudé béza pelléet péb hudurnez, hag ann holl zrougiez,\nAdtapet diwar « https://br.wikisource.org/w/index.php?title=Bibl/Lizer_d’ann_Hébréed&oldid=150916 »


arz, traoliañ | ur blog eo …\nPublié le 22/06/2017 par Yann-Ber\nAn traoliañ zo ar pezh a c’hoarvez gant disoc’hoù an oberiañ, gant ar c’halvezadoù, gant pezh a sav mab-den dre an oberiañ d’ en em wareziñ diouzh an natur, diouzh trovezh ar beved.\nAr c’halvezadoù n’int ket distrujet dre veveziñ evel frouezh al labour.\nKenderc’hadoù al labour zo bevezet pe eskemmet diouzhtu da gadarnaat kendalc’herezh ar beved, derc’hel ar c’horf betek ar marv hag ober bugale da genderc’hel ar spesad.\nGant an oberiañ padal e venn mab-den troc’hañ gant e donkad loen, dre sevel ur padelezh endalc’het er c’halvezadoù e venn erlerc’hiañ an natur, pe derkañ an natur, pe argas an natur pell diouzh e bemdez, evit en em goudoriñ diouzh ar beved hag e drovezh ma vez pep den nemet un hinienn eus ar spesad paket en e drovezh hiniennel etre genel ha mervel.\nWar bouez ar c’halvezadoù-se e krou mab-den ur bed, ur stuzegezh, ar sevenadur hag an istor. Frouezh an oberiañ a dor tonkad ar beved. An den a bad en egor hag en amzer en tu all d’ an hinienn a zo bevezet gant ar spesad.\nGant ar buhezañ e kumuniezh, ar bout e-touez ar re-all, an arvariñ, e c’hounez an den e anv. E anv a zegemer e kement m’ en em ginnig e-touez ar re-all, ma kemer ar riskl da zegas un tamm dilested.\nPerzhiañ en denelezh zo tarzhañ bevennoù an traezoù hag an hiniennoù.\nAr c’halvezadoù a steuz ivez. Uzañ a reont dre an arver a reer anezho. An traoliañ eo.\nMab-den en deus gounezet padout, hogen n’ en deus ket gounezet ar beurbadelezh.\nN’emañ ket ar buhezañ endalc’het er padout. Ar padout a c’hell lazhañ ar vuhez.\nAr c’humuniezhoù tud a glask sonnañ ar bed dre sonnañ o c’henderc’hadoù, o lakaat da hollvedel, a zo en huñvre ar beurbadelezh. Bac’het int avat e bevennoù an traezoù hag an hiniennoù : berniañ kalvezadoù ha kretaat o beveziñ zo e-kreiz o gwezhiañ.\nAr bed n’ eo ket glad. Ar c’halvezadoù a ya d’ ober ar bed ne badont nemet dre en em ledañ, en em dreuzfurmiñ, uzañ ha nevesaat, dre ma reer ganto.\nDiziouerus eo an niñvañ da reiñ gwerc’h d’ ar c’halvezadoù. N’ eus nemet dre arvariñ ar c’halvezadoù e-touez ar gumuniezh ma roer tro d’ ar buhezañ.\nAr c’halvezadoù arzel n’ int ket peurbadeloc’h, daoust d’ ar pezh a glask krediñ ar re a venn ren war ar bed evel ma vefe alvez.\nMab-den da gefleuniañ e zenelezh, e istor, ne dizh morse d’ar beurbadelezh. Padout zo un touell evit tud n’o deus ket fiziañs en denelezh, o deus aon rak o denelezh.\nNe labourer ket evit padout hogen evit bezañ e-touez an denion bremañ ha dre gement-se e padomp, ket evel hinienn hogen dre hon denelezh.\nAr c’halvezadoù arzel o deus ur padelezh hir hogen bevenet, traoliañ a reont. Dre forzh bezañ arveret ez eont da get hag e tistroont da zafar en natur, pezh a ro tro da galvezadoù all bezañ savet ha d’ an arz eskoriñ diziwezh eus gwezhiañ mab-den.\nHa ne fazier ket o vac’hañ an arz er c’halvezadoù ?\nKlevout a raen un arbennigour poblek eus ar c’hehenti yoc’hek o «dezrannañ» ur sonerezh bet savet gant Mozart.\nArz eo bet ar sonerezh-se pa eskoras emichañs, an arbennigour avat a rae eus ar sonerezh-se ur c’halvezad bennak ha lazhañ mik a rae pezh a oa bet arz e-barzh. Kenkoulz en dije gallet komz diwar-benn ur c’harr pe toazennoù.\nDre forzh bezañ arveret eo distro sonerezh Mozart d’ ur c’halvezad boutin mat da ziduiñ, da lakaat tud stuziet da vezañ mao un tamm anezho, betek ma vo tud, sonerion hag arvesterion da lakaat arz da eskoriñ en-dro eus ar c’halvezad.\nE pelec’h lec’hiañ an arz avat ?


Kampoù brezhoneg ha gallaoueg - Skol Diwan Roazhon\nGouzout hiroc’h war « Ar brezhoneg » 3 a viz Mezheven 2020\nPrantadoù vakansoù zo kinniget evit an hañv, evit ar vugale etre 6 ha 17 vloaz. Ma fell deoc’h enskrivañ ho pugale, grit buan evit aesaat labour prientiñ ar skipailhoù buheziñ hag evit bezañ sur kaout ur plas (2 staj zo leun dija).\nFoetañ bro war velo, anavezout gwelloc’h kêr Roazhon gant ur vandennad kamaraded, kaiakiñ pe bageal ba bae Daoulaz, pleustriñ ar gouren hag ar mell-droad gouezelek... Pep hini a gavo e lod.\nWar lec’hienn UBAPAR emañ roll ar c’hampoù ma chom plas enno.\nOfis publik ar brezhoneg a zo oc’h ober un enklask war an treuzkas hag an ober gant ar yezh er familhoù. Kavout a… Lenn pelloc’h\n4 a viz Mezheven 2020\nPetra eo ar Redadeg ? Ur redadeg a-eilek e-pad 2020 km eo ar Redadeg. Bep eil bloaz e vez aozet, abaoe 2008. Ur… Lenn pelloc’h\n23 a viz Ebrel 2020


LELLIG : un abadenn nevez get Annie Ebrel. Abaoe oc’hpenn 30 vlez eo gwelet Annie Ebrel evel unan a vouezhioù meur Breizh. Get lELLIG, hec’h\nabadenn nevez, he deus choazet lakaat sonerezh àr an testennoù o deus plijet dezhi. Distreiñ a ra d’un endro graet get sonioù a-vremañ, heuliet\nmad eo get mouezhioù tomm ar c’herdin : re basoù tredan Daravan Souvana, awenet get doareoù ar sonerezh a-vremañ, re sistr ha violoñsel\nRonan Pellen. Clément Dallot, ar Roazhonad lies e venvegoù soniñ (Nâtah Big Band, Modkozmik)a vo-eñ doc’h ar c’hlavier.


AN EFED PAPILHORIG\n...il vaut mieux pencher vers le doute que vers l’assurance des choses de difficile preuve et dangereuse créance. ( Montaigne)\nBourk Poullaouen, a-benn ar fin. Ouzhpenn un eur vale ‘m eus graet, en ur ziwall mad e pep korn-tro, a-raok treuziñ pep kêr ; en ur sellet aketus deus kement oto a welen a-bell, en ur lammat dreist ar c’hleuz pe en ur en em daoler a-c’hwen ma c’horf er pouron pa gleven un drouz digustum.\nEizh eur nemet dek eo en tour iliz. Tri pe bevar ostaleri digor, evel ma ‘m eus bet anavezet Poullaouen a-viskoazh, mes ar skiant prenet emaon o paouez tapout a lavar din diwall. Choazañ a ran unan ‘lec’h zo un tamm mad a dud, ha dreist pep tra, un tele war enaou. Ha piv a deu war wel da eizh eur rik war ar skramm, ma n’eo ket David Pujadas gant e fas marmouz trist o paouez bezañ skandalet pe dantet gant mammez koshañ ar vandenn.\nAntreal a ran. Harp deus ar c’hontouer ez eus pemp pe c’hwec’h den oc’h evañ diouzh o sav ; tostaat a ran, hep bezañ remerket re, deus ur c’horn deus an daol-gont, e-kichen un troc’had paotr gwisket gant un T-shirt glas, ha gant divskoaz ha divrec’h ur marichal o tont er-maez deus e bezh tilhad. O burzhud, gwelet a ran ane’añ o tennañ ur bilhed deus e c’hodell da baeañ ar pezh emañ o paouez evañ : trugarez, ma Doue, selaouet ‘peus ma fedenn, ur bilhed gris pemp euro eo ! Pokañ ‘walc’h a rafen d’ar marichal gant al levenez, mes heuliañ a ran darvoudoù an devezh war ar skramm. Tridal a ra ma c’halon o welet emañ Sarkozy, ministr an Diabarzh, oc’h ober ur brezegenn dirak pennoù bras ar polis un tu bennak etre Argenteuil ha Saint-Denis. Maaa, piv bennak en dije lavaret din pemzektez so e vijen karget a joa dreist ar c’hleuzvinier mann ‘met o welet maer Neuilly o safariñ war ar surentez ‘m bije roet de’añ ur cholpad e korn e figur hep marc’hata. Aet kuit Sarkozy a-ziwar wel, setu bremañ Chirac, prezidant atav, o tegemer ur c’hannad deus an Afrik, hag ur vunutenn dek goude c’hoazh, reuz etre an Indez hag ar Pakistan, ken n’on ket evit miret a lâret da’m amezeg :\n- Vad a ra gwelet e tro mad ar bed atav.\nGrozmolat a ra ar marichal, torchañ ar spoum bier diwar e vourennoù gant kil e zorn, ha sellet deuzoudon :\n- E c’hellfe treiñ gwelloc’h, ‘soñj ket dit ?\n- Geo, geo, a respontan buan, ha neuze e tispakan de’añ ma gaou prientet abaoe pell zo ha sifellet brav ganin :\n- Pezh a zo, bet on oc’h ober ur veaj pell, hag e pell vro. Se zo kaoz on soulajet o welet n’eus ket cheñchet kalz a dra e Bro-C’hall.\nLonkañ a ra ma c’hendivizer ur glukadenn all, amzer din da gaout an eurvad da welet ez eo e 1664 e oa bet krouet an ti Kronenbourg amañ ivez.\n- Betek pelec’h out bet e-giz-se, ma n’eo ket bout re gurius ?\n- Ar Papouazi.\nC’hwitellat a ra ar marichal. Sur, nann, n’eo ket tost. Eñ zo kamioner, mont a ra a-wechoù betek Bro-Spagn, Zaragoza, Valladolid. Ar Papouazi, se zo muioc’h c’hoazh er Su.\n- Louis, de’as ur C’hro all da’m c’hamarad papou amañ !\nKaoz zo bremañ war al lukern lugernus deus skipailh football Bro-C’hall du-hont etre Seoul ha Tokyo, hag e keit ma sell aketus ma amezeg deus ar pennad-mañ ha ma tosta Louis gant ur werennad bier, ec’h an da zisplegañ deoc’h petra zo c’hoarvezet ganin en gwirionez.\nLabourat a ran e skol veur Lyon, ur yalc’had postdoc ‘m eus evit bevañ. Pemp omp er memes skipailh : en hon penn, ur skiantour brudet deus Lausanne, ar c’helenner Yoccoz. Goude-se, ur c’hlasker deus Dijon, Pascal Bonaty, ha neuze tri bostdoc : Mileva Maric, deus skol veur Orsay, Emmy Nöther, deus Tübingen, ha me, Yun Klec’h. Ha n’eo ket deus ar Papouazi emaon o paouez dibarkiñ en gwirionez, mes deus an XVIIIvet kantved, ha pas dre an hent eeun.\nN’on ket e-soñj displegañ deoc’h dre ar munud penaos e oan bet kaset di, penaos e oa bet savet ar ribourzerez ganeomp, pesort kevatalennoù diferañsel moamp ranket skrivañ ha diskoulmañ, pesort tensorioù a oa bet lakaet da c’hoari gant Mileva ; nann. Evit bout komprenet gwelloc’h ganeoc’h memestra e pouezin just war daou boent.\nAn hini kentañ eo an efed papilhorig : ma ne oarit ket petra eo, dont a ra an anv-se deus ur farsadenn graet gant ur fizikour en doa lavaret e-kreiz ur brezegenn e c’helle nijadenn ur valafenn e koajoù Sumatra bezañ pennkaoz d’ur barrad tourmant war New York. Ur farsadenn dibenn-pred e oa tra ken, mes peogwir e oa ar fizikour un den brudet, ha peogwir ne oa ket bet gouest an tri c’hard eus ar selaouerien da gompren ur siseurt en nemorant eus e brezegenn, e oa bet kemeret skeudenn ar papilhorig evel gwir bater.\nDa c’hortoz e klevomp kaoz bemdez deus an efed papilhorig gant an ao. kelenner Yoccoz hag a zo tik war se, ha moarvad emañ ar gwir gantañ. Un dra zister en amzer dremenet a c’hell degas heuliadennoù spontus en amzer vremañ ; ha neb a ya war ribourz en amzer eo arabad de’añ touch deus mann ebet, pe, ma rank ober, deus an nebeutañ posupl a draoù : an disterañ cheñchamant degaset gantañ, ur voger pe ur c’hleuz diskaret, tud spontet pe gloazet, pe, gwashoc’h c’hoazh, lazhet, a c’hell engehentiñ darvoudoù euzhus en hon amzer.\nAn eil poent a rankan menegiñ eo an energiezh spasamzersinetikel, ha ken alies ha bemdez e klevomp komz deuzouti gant Pascal Bonaty, hag a zo pitilh gant ar meizad-se. An holl ac’hanoc’h, lennerien ger, a oar petra eo an energiezh sinetikel, hag hec’h efed pa gaser un oto : pa dremener deus 50 km/eur da 100 km/eur e vez liesaet an energiezh sinetikel dre bevar, peogwir eo kenfeurel gant karrez an tizh. Alese e ranker kaout, dre vras, peder gwech muioc’h a hed a-raok arestiñ pa ‘c’h aer da 100 km/eur eget pa ‘c’h aer da 50 hepken. Hervez teorienn ha jedadegoù Pascal Bonaty hag Emmy Nöther, ez eus un dra damheñvel pa veajer en amzer, anvet gante energiezh spasamzersinetikel, hag hec’h efed a dlefe bezañ un darzhadenn trouzus ha drastus pa ‘n em gaver en un amzer nevez.\n- Kement hag un nebeud lurioù TNT, moarvad, en deus resisaet Pascal.\n- Hag un nebeud zo pegement evidout ? he deus goulet Mileva.\n- Etre kant ha mil, marteze. Moarvad nebeutoc’h.\n- Mes marteze muioc’h ivez, he deus lâret Emmy.\nDont a rae dirak ma daoulagad fotoioù ar bres a oa bet en Toungouska e 1908 p’he doa stoket ur gometenn vihan deus an Douar, gant ouzhpenn pevar-c’hant mil devezh-arat gwez melvez troc’het naet ha pilet war an douar. Ma oan d’ober un hevelep distruj en XVIIIvet kantved en ur arriet, daoust hag-eñ e oa kel a « efed papilhorig » c’hoazh, hep farsal ?\nSoñj mad ‘m eus deus an deiz ma oan aet kuit ; eizhtez so e oa, mes pa ‘po lennet tout kement a zo c’hoarvezet abaoe, e komprenoc’h ez eo pell em eñvor. En un otel bihan e Langogne (48) e oan, hag ar ribourzerez a oa kuzhet mad dindan he roued en ur brouskoad dek kilometr bennak alese, euc’h da Saint-Etienne de Lugdarès. Tremen a raen ma devezh diwezhañ o studial an Istor, ar justis hag ar polis da vare Loeiz XV, gwirioù rannvroioù Su Bro-C’hall, hag all, hag all. O studial ivez ar pezh a oaremp deus an danvez moamp dibabet en XVIIIvet kantved, da lâret eo Loen ar Gévaudan. Deuet ‘oa ar Yoccoz hag ar Bonaty da souhetiñ chañs vad din, war-dro div eur goude kreisteiz.\n- An dra-mañ ‘m boa c’hoazh da reiñ deoc’h, sellit, eme ar c’helenner en ur astenn din ur yalc’h ler giz gwechall, ha ponner mat. Tennet ‘m eus ur pezh : louizoù aour e oant, gant dremm LUD. XV, roue Frañs ha Navar.\n- Barrek e vi evel-se ma ‘z peus e’mm da brenañ ur jao pe da lojañ en ostalerioù e-pad meur a zevezh, en doa poursuet Pascal Bonaty.\nDa bemp eur e oa Emmy Nöther o skeiñ war ma dor. Degaset he doa din ur walenn, un anell a vefe reishoc’h marteze, deus ar stumm hag ar ment ane’i. Ha me fromet gant ar prof-se, ken diseblant ma oa bet Emmy em c’heñver e-pad an tri bloaz ma oamp bet o kenlabourat.\n- Lak ane’i war da viz bras.\nSentet ‘m boa, souezhet ha plijet war un dro, mes allaz, ranket ‘m boa disouezhiñ buan a-walc’h :\n- ‘Mod-se, lakaomp e vefes lazhet e-kerz da veaj, pez soñj deus Magellan, Marion Dufresne ha n’onn ket pet all, e c’hellimp klask war-lerc’h da relegoù : bout zo ur c’hoanenn beuzet er plastik, hag a zo sañset kas keloù e-pad pemp kant vloaz.\nAr c’heuzad kouraj am boa c’hoazh a oa koazhet en un taol ; da neuze e oa kentoc’h kaoc’h tomm em bragoù ganin. Kinniget ‘m boa ur banne te d’ar plac’h, mes santout a raen e chome paret he selloù war hec’h anell, betegoût e pozfen ane’i hag e laoskfen ane’i war ma lerc’h. Laosket ‘m eus Emmy da vont en he roud, hep morc’hed, ha me, digoñsertet naet, o klask respont d’ar goulenn : perak me, ha n’eo ket nikun deus ar pevar all ? Eli, Eli, lama sabaktani ? O, aezet e oa ar respont : peogwir ne oan nemet ur postdoc, peogwir e oan bet gouest da zeskiñ yezh oc ar c’horniad, goude ar brezhoneg, ar galleg hag ar saozneg ; Emmy ne oa ket deuet a-benn da zeskiñ poz galleg zoken, ha Mileva, ma oare dre ‘n eñvor arsavioù ar RER etre Orsay ha Palaiseau, a oa kollet war ar maez gwashoc’h evit un aouredenn war brankoù ur wezenn spern du. Ha tonket eo d’ar postdoc sammañ war e chouk holl vizer ar bed evit brasañ gloar ur mandarin bennak : klaskit tapout Greenland Monopole war mudcat.org hag e komprenoc’h.\nDa nav eur e oa tro Mileva da zont da gimiadiñ deuzoudon, gant he gitar en e c’houin, ha gant daoulagad ruz. En ur ziskouez de’i un daeraouenn a oa o perlezenniñ e korn he lagad, ‘m eus goulennet petra ‘c’hoarie ganti :\n- A, Yun, keneil ker, emezi, pa ne vezit mui ganin, pa ne welan mui ho tremm galonek, pa ne glevan mui ho mouezh frealzus, e stag an enkrez ennon kerkent. Ken reuzeudik on o c’houzout emaoc’h o vont da bell amzer, hep den ebet evit soursial ouzhoc’h, hep postdokez ebet evit ho souten en dañjer hag en adversite !\nKrog e oan da zifronkañ gant un hevelep kofesion, pa zo deuet soñj din em boa gwelet En ur Rambreal digor er bajenn 103 war he burev, ur wech ; ha peogwir ne oan ket ken genaoueg hag haroz Kerwerc’hez ‘m eus kemeret ane’i etre ma divrec’h ha frealzet ane’i deus ar gwellañ ma oaren ober. War-dro pemp eur beure on bet dihunet a daol trumm ganti :\n- Didiac’h, Yun, gant tout se - ha tout se a oa moarvad ar stlabez a oa em c’hambr, ma dilhad hag he dilhad strevet e kement korn a oa, hon daou gorf leun a c’hwezenn, ha me oar ? - gant tout se ‘m boa ankouaet lâret dit d’ober petra e oan deuet.\nDegaset he deus war ar gwele ar c’houin gitar a oa deuet ganti.\n- Kavet ‘m eus an dra-mañ, emezi en ur zibradañ ar golo.\nFrotañ ha dibikouzañ a ran ma daoulagad, mes kaer ‘m eus ober, ne welan nemet tammoù houarn, un tamm koad koaret hag un espes taboulin.\n- Ur vindrailhetenn, ‘welez ket ? Ur Suomi 37, gant ur c’harger e stumm ur ruilh.\nSellet ‘m eus gant disfiz, ma n’eo ket muioc’h, deus ar pezhioù houarnaj ha koadaj kozh, deuet war-eeun deus mare an obuzerioù 75 hag al listri hobrejonet gant kanolioù 380. Dija gant ur flech lastik ne oan ket deus ar re varrekañ gwechall...\n- Mizer ‘walc’h ‘m eus bet, emezi, mes deuet on a-benn da gaout boledoù plastik da vont ganti. Nebeutoc’h a se a bouez da gas.\nChom a ra da ziskouez din dre deir gwech penaos sevel ha divontañ ar mekanik.\n- Dek tenn ha tri-ugent er c’harger, prenet ‘m eus ur voestad tri-c’hant ugent boled ouzhpenn, emezi en ur frotañ he daouarn lardouz war liñserioù ar gwele. Mechañs e c’helli en em zibab gant se.\n- Gant piv ‘peus bet an arm-se ?\n- Gant un tonton kozh din, a oa er rann arme he doa lakaet seziz war Petrozavodsk, a respont Mileva, evel ma vije naturellañ tra da lâret.\nPuten c’hast, petra eo ar Petromachin-se hag e pelec’h emañ ? Otkuda mne znat’ ? En ur gwallhunvre emaon, ha ret eo din dihuniñ prontamant. Piñsañ a ran kroc’hen ma bizaj, war an etmoid. Aiou ! Dihun kaer on ; emañ da vad Mileva Maric, gwellañ empenn skol veur Orsay, en noazh pilh dirakon, o tiskouez he barregezh war an armoù bet graet e Finland etre an daou vrezel gant ar memes aezamant a gustum-hi diskouez pa gomz eus fizik kwantek.\n- Dihunet ‘m eus ac’hanout re abred, ‘m eus aon, emezi gant ur mousc’hoarzh lentik. Da bed eur e tibradez ?\n- Da nav eur e rankan bezañ e Saint-Etienne de Lugdarès.\n- C’hwec’h eur nemet ugent eo hepken, emezi en ur sellet deus he montr. Amzer zo c’hoazh evit... ? Pe gwelloc’h e kavez... ?\n- Deomp de’i, ‘m eus konkluet, ha ruilhet meump adarre war ar gwele gwigour libistrennet e liñselioù.\nDibradet ‘m boa hep poan deus Saint-Etienne de Lugdarès, goude bezañ klenket aketus mindrailhetenn Mileva e koufr ar ribourzerez ha lakaet an anell nötherian war ma biz ; goude-se eo he deus trenket an abadenn, rak e Gévaudan ar bloaz 1765 ‘m eus kavet ar brouenn eus ar pezh a soñjemp-ni en unvet kantved warn ugent : ral eo d’ur bleiz gwallañ e breiz a-raok lazhañ ane’añ. Diskoachet ‘m eus eno daou fallon da nebeutañ hag a oa troet war gig tener ar grennarded hag ar c’hañfartezed. Hag an deiz ‘doa-int klasket en em zizober deuzoudon ‘m boa ranket en em zifenn, ha bennozh Toue da Vileva, rak mont a rae en-dro ar Suomi 37 gwelloc’h evit brutal ; daou zen lazhet eno, unan ane’e Giscard e anv.\nGast a efed papilhorig ! Deuet on en-dro en hon amzer evit gwelet war ur skramm tele engroezioù tud bodet war an traezhennoù etre Carteret ha Granville, o tougen bannieloù a vil vern, un armead pavilhonoù gwenn gant ur galon sakr hag ur groaz Lorraine. E Paris e keit-se, e oa un doare arsod - un den bihan gant ur penn boull ha daoulagad glas - oc’h hesal hag o harzhal dirak daou c’hant mil a dud war ar Champs Elysées hag o vleujer e oa ret boutañ ar Saoz er-maez deus Jersey ha Guernesey. An daou a Vezheven 2002 e oamp koulskoude. An efed papilhorig en doa eilpennet ar bed kalz gwashoc’h evit na’m bije kredet, ha ret e oa din klask renkañ se en ur ober ar pezh o doa aliet din ar Yoccoz hag ar Bonaty meur a wech : mont donnoc’h en amzer c’hoazh, kant vloaz da nebeutañ a-raok ar veaj diwezhañ.\nSe a gase ac’hanon da benn kentañ ar seitekvet kantved ; c’hoant bras ‘m bije bet da vont da welet penaos e oa Bro Dreger d’ar c’houlz-se, mes aon ‘m eus bet a zigouezout fas da berson Pouldouran o tiambroug ur varrikennad gwin deus porzh Landreger, gant ur biniaouer hag un talabarder o tigoriñ e hent de’añ, hag e fuzuilh e-harz e dreid war ar charabañ evel boas. Kavet ‘m eus gwelloc’h chom e Su Bro C’hall ; siwazh evidon, en em gavet on e Gaskogn e 1609, pa oa ar barner De Lancre o paouez tapout krog en ur sorserez yaouank ; savet ‘oa ar wrac’hell dija war blasenn Briscous, mes me ne c’hellen ket lezel ur paour-kaezh plac’h ugent vloaz da echuiñ e-kreiz un tantad, forzh pegen santel e c’helle bezañ an tan-se. Trawalc’h eo bet din laosker ur fraskellad tennoù en aer gant ar vindrailhetenn, - ma bennozh adarre da Vileva - ha skampet kuit an holl dud, barner ha sorserez hag all ; da nebeutañ ne ‘m boa lazhet den ebet.\nPadal, pa oan distroet d’an tri a Vezheven 2002, e oa ar Frañs e-kreiz ur brezel diabarzh abaoe daou vloaz ; evit bezañ resis, abaoe marv ar roue François III hag en doa laosket war e lerc’h daou vab reizhek, daou vab hervez al lezenn, hag ouzhpenn, ur verc’h diwar an avantur, ha pep hini ane’e o klask bezañ roue pe rouanez war-lerc’h ar roue kozh.\nAr wech-se ‘m eus bizet Menez Are war-dro ar bloavezh 1495. Spontet ‘m eus daou vesaer deñved bihan en ur zouarañ - ur pezh tarzhadenn a oa bet, ar gwir a oa gant Emmy Nöther evit efed an energiezh spasamzersinetikel - mes n’on ket aet er-maez deus ma mekanik kazimant, just evit lavigañ ma divesker un tammig hag ober un dizour deus ar bod lann tostañ, ha neuze emaon o paouez dont en-dro e Koad Freo, war harzoù parrouz Poullaouen. Ar pevar a Vezheven 2002 omp. Ha komprenit perak on ken laouen bremañ o welet Jacques Chirac prezidant, Sarkozy ministr an Diabarzh, ha skipailh football Bro-C’hall prest da reiñ roustadoù d’ar Senegal, d’an Uruguay, d’an Danmark, hag all, hag all...\nEmañ ar c’heleier war an tele oc’h echuiñ :\n- Tomm eo bet an amzer, eme ma amezeg, ha damaik ‘m boa klevet ur pezh strakadenn gurun deus tu ar menez. Gant ma chomo brav an amzer ur pennadig c’hoazh...\nTreiñ a ra evit goulenn ur banne all. Emaon atav o sellet deus skramm an tele ; Jacques Chirac adarre, o tigeriñ un diskouezadeg peñtur ar wech-mañ, hag aze ne c’hellan ket miret a vousc’hoarzhin pa glevan mouezh ar c’hazetenner : « An aotrou Chirac a oa deuet d’an diskouezadeg gant e wreg yaouank... »\nMa, fent en deus ar c’helaouenner-se, ‘m eus soñjet, moarvad emañ liproc’h gant e gomzoù abaoe votadegoù ar miz paseet. Mes kaer ‘m eus sellet, ne welan roud ebet deus Bernadette e-mesk kouvidi cheuc’h ar fest. Chom a ra ar c’hamera, er c’hontrol, da heuliañ ur plac’h koant ugent pe dregont vloaz bennak, ha honnezh, ma n’eo ket prest da chom c’hoazh, war an tu-se emañ bepred ; un dra a hegas ac’hanon, anavezout a ran ar penn-se, mes n’on ket evit lakaat un anv warnañ.\nHag a greiz tout, ur pezh barrad enkrez oc’h aloubiñ ma c’horf pa soñjan en efed papilhorig adarre :\n- Selaou ‘ta, a c’houlennan en ur vesteodiñ goude bezañ roet un taol ilin d’ar marichal, chiaou ‘ta, dimezet eo Chirac gant Virginie Ledoyen, bremañ ?\n- Ya, evel just, emezañ. ‘Poa ket klevet se ba’r Papouazi ? Se ‘oa bloaz so, goude ma oa bet doganet gant Depardieu ; ur pezh freuz ha reuz a oa bet, ha buan ‘walc’h e oa bet divorset digant Bernadette hag addimezet gant Virginie .\n- Gortoz, emon-me, ha moarvad emañ ma daoulagad o ruilhal en o zoulloù evel boulloù loto, doganet gant Depardieu ? Gérard Depardieu, ar c’homedian ?\n- Nann, pas Gérard, pas an tad. Ar mab, Guillaume.\nLonkañ a ran gwestadik ur pezh klapad bier. Ne ‘m eus mann ebet ken da lâret.\n- Bon, emon-me, kenkoulz eo din mont en-dro diouzhtu.\n- D’ar Papouazi ? a c’houlenn egile en ur c’hoarzhin.\n-Ya. D’ar Papouazi.\nMont a ran kuit sa Koad Freo. Klask douarañ war diribinoù ar Vatna Jökull en 1380, bremañ, en ur souhetiñ ne vo kavet tamm debrer reukin brein o tremen ene dres pa ‘n em gavin ?\n5 VI 2002.


Kaozeal:CFDT - Wikipedia\nDemat, perak an diaoul krouiñ ur pennad CFDT pa oa bet skrivet Kengevread gall demokratel al labour (KGDL) gant an implijer Kadbzh kerkent hag an eizh a viz Du 2012 er rann 1964 ?????!!!!! A galon.--Prieladkozh (kaozeal) 9 Gwe 2014 da 13:56 (UTC)\nDaou dra zo : 1) krouiñ ur pennad. Din da c'houzout ne oa hini ebet betek-henn. Neuze e kavan mat e vefe graet. 2) reiñ un titl dezhañ. Meur a ditl a vefe posupl evit ar pennad-se. Gallout a reer ober evel er Wikipedia alamanek ha lezel an anv gallek (de:Confédération française démocratique du travail), pe ober gant ar berradur, evel ma'z eus bet graet amañ, pe treiñ an anv en hor yezh, evel er Wikipedia portugalek da skouer (pt:Confederação Francesa Democrática do Trabalho). Hag adkasoù eus an eil d'egile. Hervez ali ar muiañ-niver e vo. --Llydawr (kaozeal) 9 Gwe 2014 da 18:05 (UTC)\nAdtapet diwar « https://br.wikipedia.org/w/index.php?title=Kaozeal:CFDT&oldid=1591095 »\nKemmoù diwezhañ degaset d'ar bajenn-mañ d'an 9 Gwe 2014, da 18:05.


Pajenn:Morvan - Buez ar Zent, 1894.djvu/242 - Wikimammenn\nPajenn:Morvan - Buez ar Zent, 1894.djvu/242\n2 a Ebrel\nsant fransez a baol\nHeb dale ne oue ken hano dre ar vro nemed euz a Fransez a Baol, ha gant ann amzer eur maread tud a c’hoanteaz dont da zeski ganthan ann doare d’en em zantelaat. Fransez a guiteaz neuze he garrek kleuz, hag a reaz sevel eur gouent evitho. Evelse e teuaz da veza ar fondatour euz a eunn Urs nevez a venac’h hag a falvezaz d’ezhan a vije hanvet Minimed, da lavaret eo, ar re zistera euz ann dud.\nAnn Urs-ma a zo striz meurbed, ha goulskoude ec’h en em skignaz buhan, n’e ket hebken e rouantelez Napl, mes c’hoaz er Sisiil, ha zoken er meaz euz ann Itali. Ar pez a oue kaoz euz ann dra-ze oa ar burzudou a rea ar Zant. Ann donezoun a viraklou hen heulie e peb leac’h.\nEur mab d’he c’hoar en doa bet c’hoant da vont d’ar gouent ; mes n’oa ket bet lezet gant he vamm. Dont a reaz ar maro d’ezhan, hag he vamm alavare : « — Va mab ne vije ket bet marvet mar karjenn beza he lezet da vont da vanac’h. » Pa oue echu offerenn ann enterramant, Fransez a lavaraz kas korf he niz dhe gambr e leac’h hen lakaat er bez, ha raktal e roaz ar vuez d’ezhan adarre dre he bedennou. Goudeze e tiskennaz da gaout he c’hoar : « — Ac’hanta, emezhan, ma vije beo da vab, he lezel a rafez brema da vont d’ar gouent? » « — Euz a greiz va c’haloun, » emezhi. Kerkent ar Zant a red d’he gambr, a visk sae he Urs d’ann den iaouank hag a zistro ganthan d’al leac’h m’edo he c’hoar, enn eur lavaret : « — Sell, setu ama da vab gant he zae a vanac’h. »\nAr brud euz ar burzudou a rea Fransez a erruaz betek Loiz XI, roue Frans. Ar roue-ma n’oa ket iac’h eunn tachad a ioa, ha ne vellea tamm, kaer en doa bet gelver var he dro ar vedisined ar re habila hag implija a bep seurt louzeier. Sonjal a reaz e c’hellje ar Zant he barea dre virakl, ha setu perak e lakeaz pedi anezhan da zont d’he velet. Mes Fransez a respountaz ne raje ket eur veach a bevar c’hant leo evit mont da velet eur roue ha ne c’houlenne eur mirakl diganthan nemed abalamour m’en doa aoun rak ar maro. Neuze Loiz XI a bedaz roue Napl da gomz evithan; mes ar Zant ne zelaouaz ket roue\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/242&oldid=137429 »


Pajenn:Perrot - Bue ar Zent.djvu/775 - Wikimammenn\nPajenn:Perrot - Bue ar Zent.djvu/775\ndeus ezom ebet da zibri na da evan, evel ma c’horf, hag an dra-ze eo ma ene.\nSevel a refomp gant ar c’horfou hon devo bet war an douar. Doue a viro hon eskern, ha hini ebet aneze ne vezo torret. N’eo ket dleet d’imp eta kaout aon rak ar re a laz ar c’horf ha n’hallont ket mont pelloc’h ; kemeromp aon, kentoc’h, rak ar re a laz an ene, hag a stlap an den war e benn en ifern. N’eo ket dleet d’imp kaout aon ; Doue a viro hon eskern, ha n’eus forz pegen bruzunet e vefent bet epad hon bue ha war ar maro, ec’h ouveo adober aneze ken brao, ma ne vo ket anat, zoken, e voint bet torret ; Doue a viro hon c’horf gant preder, ha kontet en\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/775&oldid=141082 »


Ober a raio kêr Baiona gant an Eusko | YA! Keleier e brezhoneg - kazetenn sizhuniek enlinenn\nKeleier » Keleier Etrebroadel » Ober a raio kêr Baiona gant an Eusko\nOber a raio kêr Baiona gant an Eusko\n23 / 04 / 2018 | Keleier Etrebroadel | Commentaires fermés sur Ober a raio kêr Baiona gant an Eusko\nGounezet ez eus bet ur varnadenn a-enep ar stad gant moneiz lec’hel Euskadi an Hanternoz. Tu zo bremañ da gêr-Baiona paeañ pourvezerien, ar c’hantin, digoll an dilennidi pe c’hoazh reiñ yalc’hadoù d’ar c’hevredigezhioù gant an Eusko.\nTrede moneiz lec’hel Europa eo an Eusko, da heul ar Chiemgauer e Bavaria hag ar Bristol Pound e Bro-Saoz. 3 000 den a zo ezel eus ar gevredigezh Euskal Moneta, e 700 stal ez eus tu paeañ ganti ha 750 000 Eusko a vez o treiñ. E 2013 eo bet krouet, en Iparralde, un tiriad 300 000 annezad. Evit gellet asantiñ an Eusko e rank an embregerezhioù klask tizhout daou bal. Da gentañ eo ret dezho ober gant produioù lec’hel pe diveskañ o lastez ma n’eus ket. Da eil e rankont ober gant an euskareg en o embregerezh. Goulennet e vez diganto lakaat ur panellerezh divyezhek e plas pe c’hoazh kinnig d’o implijidi heuliañ kentelioù euskareg.\nPaeañ ar servijoù publik\nGant meur a strollegezh lec’hel e vez asantet ar moneiz lec’hel e Frañs. Gant kêrioù e Bro-Euskadi, gant kumun Kervegon e Liger-Atlantel, gant hini Cagnes-sur-Mer pe c’hoazh gant ti-kêr ha kumuniezh kumunioù La Roche-sur-Yon. Eno ez eus tu paeañ ar vediaoueg, ar poull-neuial, ar c’hantin, servijoù ar yaouankiz, ar plasoù war ar marc’had pe an taosoù-chom gant ar moneiz lec’hel.\nHa servir evit an dispignoù publik\nBetek-henn e seblante dibosupl e vefe ar strollegezhioù tiriadel o paeañ gant ur moneiz lec’hel. Ne oa ket ken dedennus neuze lakaat anezho da asantiñ ar moneizioù-se dre ma rankent eskemm ar moneiz lec’hel rastellet e eurioù en-dro. Koulskoude ez eus bet kavet un diskoulm gant an Euskariz. Gant teñzorier ti-kêr Baiona e vo paeet ar gevredigezh Euskal Moneta gant euroioù. Ha goude-se e paeo Euskal Moneta gant Euskoioù pourchaserien an ti-kêr. Dre ret e vo dispignet an arc’hant-se en-dro, er vro neuze. Mont a raio d’unan eus embregerezhioù e rouedad an Eusko, e fin ar gont. Mod-se e servijo da adlec’helaat an ekonomiezh, kemer perzh en treuzkemm ekologel ha reiñ lañs d’an euskareg. Ma ne c’hell ket ar pourchaser dispign an Euskoioù-se e c’hello eskemm ar sammad e euroioù en-dro. D’ar c’houlz-se e vo dalc’het 2 % gant ar gevredigezh a ra war-dro ar moneiz ha 3 % ouzhpenn evit arc’hantaouiñ raktresoù lec’hel.\nDiouzh al lezenn\nUr statud zo bet roet d’ar moneizioù lec’hel gant lezenn an 31 a viz Gouere 2014 war an ekonomiezh sokial ha kengred. Daoust da se e oa moneizioù lec’hel klokaat ha keodedour e Frañs a-raok al lezenn-se. Met ne vez ket resisaet en testennoù lezennel m’eo aotreet ar servijoù publik paeañ gant ur moneiz lec’hel. N’eo ket meneget eo difennet kennebeut. Goulennet ez eus bet neuze gant ar gevredigezh Euskal Moneta ha ti-kêr Baiona digant breutaerien brudet-mat en domani-se studiañ an afer ha kavout diskoulmoù. Deuet int a-benn, hep ma vefe kemmet al lezenn. Kadarnaet eo bet gant lez-varn melestradurel Pau d’an 29/3 eo diouzh al lezenn an doare-ober-se, goude m’en dije goulennet ar prefed nullañ divizadeg an ti-kêr hag ar c’henemglev bet sinet gant ar gevredigezh. Laouen eo Jean-René Etchegaray, maer Baiona, ha c’hoant en deus bremañ e vefe heuliet ar memes hent gant etrekumuniezh Euskadi.


Pajenn:Le Gonidec - Bibl Santel pe Levr ar Skritur Sakr, eil levr.djvu/339 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/339\n10. Neûzé ar Bélek-brâz a ziskleriaz d’ézhan̄ pénaoz é oa bét lékéat ann arc’han̄t-zé é miridigez, hag é oa bividigez ann in̄tan̄vézed hag ann emzivaded :\n11. Pénaoz zô-kén lôd eûz ann arc’han̄t a ioa bét diskleriet gan̄t Simon ar fallagr, a oa da Hirkan-Tobias dén a neûz-vâd : ha pénaoz né oa két enn-holl ouc’h-penn pevar c’han̄t talan̄t arc’han̄t, ha daou c’han̄t talan̄t aour :\n12. Hôgen na helled két touella ar ré hô doa krédet é hellen̄t lakaâd hô arc’han̄t é miridigez enn eunn templ a oa énoret dré ar béd holl évid hé zan̄télez.\n13. Hôgen Héliodorus ô ken̄derc’hel ar péz a oa bét gourc’hémennet d’ézhan̄ gan̄d ar roué, a lavaraz pénaoz é oa réd a-grenn dougen ann arc’han̄t-zé d’ar roué.\n14. Enn deiz merket éz éaz Héliodorus enn templ évit reiza kémen̄t-sé. Koulskoudé né oa két bihan ar saouzan er géar holl.\n15. Ar véleien en em daolaz out treid ann aoter gan̄d hô saé a vélek ; hag hî a bédé ann hini a zô enn én̄v, hag en deûz gréat al lézen diwar-benn ar mirérez, évit ma tiwalché ar péz a oa bét lékéat é miridigez enn templ.\n16. Néb a zellé neûzé oud dremm ar Bélek-brâz, a oa gouliet enn hé galoun : râg hé zoaré hag hé liou ô véza trôet, a ziskouézé glac’har vrâz hé galoun.\n17. Ann doan a wéled war hé zén holl, hag ann hérez a oa anat war hé gorf, a ziskouézé d’ar ré a zellé out-han̄ gouli hé galoun.\n18. Ann dûd a zirédé enn eunn taol-brâz eûz hô ziez, évit goulenni digan̄d Doué, dré bédennou, na aotréjé két é vé mézékéet eul léac’h ker san̄tel.\n19. Ar c’hragez gôlôet a hivizennou-reûn bétég hô dargreiz, a zirédé enn eur rumm-brâz war leûriou-kéar : ar plac’hed-iaouan̄k hô-unan, péré ken̄t a choumé klôzet, a zirédé da gavout Onias, ha lôd all etrézeg ar muriou, ha lod all a zellé dré ar brénestrou.\n20. Hag holl é péden̄t, oc’h astenna hô daouarn étrézeg ann en̄v.\n21. Eunn arvest truézaz oa gwélout al lôd brâz a dûd-zé kemmesket, hag ar Bélek-brâz leûn a c’hlac’har, o c’hortozi pétrâ a c’hoarvézché.\n22. Hag hî a bédé Doué hôll-c’halloudek, ma virché krenn ar péz a oa bét rôet d’ézho é miridigez.\n23. Hôgen Héliodorus, péhini en em zalc’hé gan̄d hé warded é-tâl dôr ann tenzor, a venné sévéni hé zézô.\n24. Hôgen spéred ann Doué holl-c’halloudek en em ziskouézaz neûzé gan̄d arouésiou anat, enn hévélep doaré pénaoz ar ré holl péré hô doa krédet sen̄ti oud Héliodorus, ô véza bét diskaret gan̄t ners Doué, a oé skôet gan̄d eur saouzan hag eur spoun̄t brâz.\n25. Râg hî a wélaz eur marc’h, harnézet eun eunn doaré gaer, war béhini é oa eunn dén heûzuz : ar marc’h-zé en em strin̄kaz war Héliodorus, hag a skôaz ô sével war-n-ézhan̄ hé daou droad a ziaraog ; hag ann hini a oa piñet war-n-ézhan̄ a zoaréé kaout armou aour.\n26. Daou zén-iaouan̄g all a oé gwélet leûn a ners hag a c’héned, skéduz gan̄t ar c’hloar, ha gwisket kaer : hag hî en em zalc’hé enn daou du d’ézhan̄, a skourjézé anézhan̄ a bép-tû, hag a skôé gan̄t-han̄ héb éhan.\n27. Hôgen Héliodorus a gouézaz enn eunn taol d’ann douar é-kreiz eunn dévalien vrâz : hag ô véza bét lékéat war eur gador, é oé douget ha lékéat er-méaz eûz ann templ.\n28. Ével-sé ann hini a oa deûet ébarz ann ten̄zor gan̄t kalz a réderien hag a warded, a oa douget er-méaz hép ma teûaz dén d’hé skoazella, ners Doué ô véza en em ziskouézet anat.\n29. Hag hen̄ dré ann nerz-zé eûz a Zoué, a choumaz gourvézet, hag hén̄ dilavar, hép géd na silvidigez.\n30. Hôgen ar ré all a vennigé ann Aotrou, ô véza ma uc’héléé-meûrbéd hé léac’h : hag ann templ péhini nébeûd araog a oa leûn a spoun̄t hag a reûstl, a zeûaz da véza leûn a lévénez hag a lîd, pa ziskouézaz ann Aotrou hé ho1l-c’halloud.\n31. Neûzé hiniennou eûz a viñouned Héliodorus a hastaz pédi Onias, évit ma\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/339&oldid=163900 »\nKemmoù diwezhañ degaset d'ar bajenn-mañ d'an 30 Eos 2020, da 14:44.


Pajenn:Perrot - Bue ar Zent.djvu/776 - Wikimammenn\nPajenn:Perrot - Bue ar Zent.djvu/776\ndeus, zoken, kement bleven a zo en hon fenn : « Capilli capitis vestri omnes numerati sunt » .\nSevel a refomp ; an Iliz hen embann, credo... carnis resurrectionem. Sevel a refomp : dleet eo. Eur spered hepken n’e ket eun den eo. An den n’eo den, nemet pa ve en e bez, e gorf unanet gant e ene. Ar c’horf en deus bet peurz en droug ; ar c’horf en deus bet peurz er vad ; dleet eo en defe peurz en poaniou hag en evurusted an ene.\nSevel a refomp : an drompilh a zono, ha ni a vezo adneveaet. Doue a zigoro hon beziou ; tennan a ray ac’hanomp eus an denvalijen ; lakat a ray nervennou ha kig war hon eskern, gant kroc’hen war c’horre ; digas a ray enne hon eneou, hag e vevfomp, hag e welfomp eo Doue Doue ar re veo ha nan Doue ar re varo, hag e c’hallfomp lavaret d’an ankou : « O ankou, pelec’h eman da c’halloud ? Pelec’h eman da vroud ? »\nAn haden ne deu ket da vevan anez breinan en douar ; hon c’horf ne deuio ket da gaout eur vue neve, anez tremen dre ar be. Mes er be eman ar vue, ha pa deuio heol ha gliz an Otrou Doue da baran ha da gouezan war ar be-ze, ar vue a zavo hag a vleunio ennan adarre.\nSevel a refomp euz hon beziou, ha ma vezomp sent, hon c’horfou glorius n’o devo poan ebet ken ; skedusoc’h e vefont evit an heol ; treuzi a refont ar c’horfou kaletan, ha skanvoc’h e vefont evit ar bluen.\nSevel a refomp, hep mar ebet. Lavaromp eta da Zoue : « Otrou, kresket ennomp ar fe er rezureksion, c’houi hag a ra burzudou en kenver relegou ho sent, ha grêt m’hon devo peurz er gloar peurbadus e kavomp ar promese anezi el ludu a enoromp. Evelse bezet grêt. »\nAn devosion d’ar relegou santel\nPobl Doue, en amzer goz, a anaveze an devosion d’ar relegou. Lenn a reomp er Skritur-Zakr  : « Eskern Jozef a zo bet miret gant preder en Ejipt ; anat e oa dioute e ouie an amzer da zont, p’eo gwir int bet digaset d’ar Jude, evel m’en devoa lavaret. »\nAn Iliz, a holl viskoaz, a zastumas gant doujans relegou he bugale, o c’houzout ervat int bet templou ar Spered-Santel hag e savfont adarre leun a vue. En eul lizer skrivet gant ar merzer Polykarp da gristenien Smyrn, e welomp eo « eskern ar zent ske-\n↑ Lukas XII, 7.\n↑ Eccl. XLIX. 18. Ossa ipsius (Josephi) visitata sunt et post mortem prophetaverunt.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/776&oldid=141083 »


Journal de Renaud Camus, mercredi 20 août 2014\ncréée le jeudi 21 août 2014, 10 h 38Bellême, Orne, hôtel de Suhard, suite “Mme de Suhard”, mercredi 20 août 2014, minuit moins le quart. Nous avons eu toute la journée une chance folle, moi surtout pour mes photographies, car il ~~ ~~~~~ ~~~~~~~ ~~~ ~~~~~~ ~~~ ~~~~~~ ~~~~~~~~~~~~~ ~~~~~~~~~~ ~~~ ~~~~~~~~~ ~~~ ~~ ~~ toujours eu un ~~~~~~~ ~~~ ~~~~~~~ ~~~ ~~~~~~ ~~~~~~~~, ~~~~~ ~~~~ ~~~~~~ ~~~~~~~~~, ~~~~ ~~~~~ ~~~ ~~~~ ~~~~~ ~~~~~~ ~~~ ~~~ ~~~~~ beau.\nCe ~~~~ ~~~~~ ~~~~~~ ~~~ ~~’~~~~~~~~~~~ ~~~~~ ~~~~~ c’est le fameux ~~~~~~~~ ~~’~~, ~~ ~~~~~~~~, ~~ ~~~~~ ~~~~ ~~~ ~~~~~ ~~~ ~~~~~ ~~~~~~~ ~~~~~~ ~~~~~ ~~~~~~. ~~~ ~~~~~~~~~ ~~~~ ~~~~~ ~~ ~~~~~~~~~~~ ~~~~ ~~~~~~~~~~, ~~~~~ ~~~~~ ~~~~~~~~~~~~, ~~~~ d’après bon nombre ~~~ ~~~~~~~~~~ ~~’~~~~ ~~~ ~~~~~ ~~~~~ ~~~~~~~~ ~~~ ~~~~~~~~~~~~. ~~~ ~~~~~~~ ~~~~~~~ ~~~~ ~~’~~~~ ~~~ ~~~~ ~~~~~ ~~~~~~ ~~~~~~~~~ ~~~ ~~~~~~~ ~~~ ~~~~~~~~~~~~~ ~~’~~~ ~~~ ~~~~~ ~~~~ je recommanderais le ~~~~~ ~~~~~~~~~~~ ~~ ~~~~ ~~~~~~~~~~, ~~~~ ~~~~~~~~ ~~~~ ~~~~~~~~, ~~~~~~~~~ ~~~ ~~~~~~~~~, ~~~ ~~~~ ~~’~~~~~~~~~~~~~~~~ ~~~~ ~~~~ ~~~~~ ~~~~~~~~~~~ ~~~ ~~~~~. ~~~~~~-~~~ ~~~~ ~~~~~~~~~~~~~. ~~~~~ ~~’~~~~~~ ~~~~~~~~~~~~~~~~ pas pu y ~~~~~~~, ~~ ~~~~~~ ~~~ ~~~ ~~~~~~~~~~~~ ~~~~~~~~~~~ ~~~ ~~~~~ ~~~~~~~~~~ ~~~ ~~’~~~ ~~~~~~~~ ~~~ ~~~~~~~~ ~~~~ ~~’~~~~~~~~ : ~~~~ ~~~~~~~~~~~~~~, ~~~~~~~~~~~~ ~~~ ~~~~~~~~ ~~~ ~~~~~~~~~~~, ~~~~ ~~~~~~~~~ ~~~~ jours derniers la ~~~~~~~~~~ ~~~ ~~~~~~~, ~~~~~ ~~~ ~~~~~~ ~~~ ~~~ ~~~~~~~, ~~~ ~~~~~~~ ~~~~ ~~~~~~~ ~~~’~~~ ~~~~~~~ ~~~~~~’~~ ~~~~~~~~. ~~~~~~~~~~ ~~~~~ ~~~~~~ ~~~~~, ~~~~~~ ~~~~~ ~~~ ~~~~~~~~~ ~~’~~~~ ~~~~~~ femme, le long ~~~~ ~~~~~~~ ~~~~~~~, ~~~ ~~~~~ ~~~~ ~~~~~~~ ~~~~~~~~, ~~~~~~ ~~~~~~~~~~~~ ~~~~ ~~~~~~~~~ ~~~~~ ~~~~ ~~~~~~~~~~~ ~~~~~~~ ~~ ~~’~~~~~~~~~~~ ~~~ ~~~~~ ~~~~~~~~~~~~ ~~~~~~~~~ ~~~ ~~’~~~~~~~~~. ~~~~~ ~~’~~~~~~~~~~ ~~~~-~~~~~~~~~~, au haut bout ~~~ ~~~~~~~~ ~~~~~~~ ~~~~~~~~ ~~~~ ~~~ ~~~~~~~~~~~ ~~ ~~~ ~~~~~, ~~~~~~~-~~~, ~~’~~~~~~~~ ~~~~~~~~~~~~~ ~~~~~ ~~~ ~~~~~~~~~ ~~~ ~~~~~~, ~~~~~ ~~~~ ~~~~~ ~~~~~~ ~~~~~~ ~~~ ~~~ ~~~~~~~~ ~~~~~~~~~~~~, et sous les ~~~~~~~ ~~~~~~ ~~~~~~ ~~~~~~~~~~~~ ~~~~~~~~~ ~~~ ~~~~~~ ~~~ ~~~ ~~~~~ ~~~~~. ~~~ ~~~~~~~~ ~~~~~~~~~ ~~~~~~~ ~~~~~~~, ~~~~~~~ ~~~ ~~~~~~~~~ ~~~~~~~~ boisée.\nLes ~~~~~~~~~ ~~~ ~~~~~~~ ~~~ ~~~ ~~~~~~-~~~~~~-~~~~~~~~ se ressemblent un ~~~~, ~~~~~~~~~~~~~~~~~ : ~~’~~~ ~~~ ~~~~~~, ~~’~~~~~~ ~~~ ~~~ ~~~~~~~~ ~~~~~~~ ~~~ XVIIIe ~~~~~~~. ~~~~~ ~~’~~~~~~ ~~~~ ~~~~~~~ ~~~ ~~~~~~~~, ~~~~~~ ~~ ~~’~~~~~~ ~~~~ ~~~~~ ~~~~~~~ ~~~~~ ~~~~ voisinage, mais avons ~~~~~~~~~ ~~~~ ~~~~~~~ ~~~~~~~~~~~ ~~~ ~~~~~~~, ~~~~~~~~~~ ~~~ ~~~~~ ~~~~~ ~~~ ~~~~~~~~~~~~~~~ ~~~~~~~ ~~~ ~~~~~~ ~~~ ~~~~~ ~~ ~~~ ~~~~~~~~ ~~~ ~~~~~~~~~~~, ~~~~ ~~’~~ ~~~~~~ ~~~~~~’~~~ ~~~~~, avant de le ~~~~~~~ ~~~ ~~~~~~~~. ~~~~~~~ ~~~~~, ~~~ ~~~~~~~ ~~~~ ~~~~~~~~ ~~~ ~~~~~~~~ ! ~~’~~~~ ~~~~~ ~~~ ~~~~~~~~~ ~~~~~ ~~~~ ~~~ ~~~~~~~~~~ ! ~~~~~ ~~~~~~ ~~~~~~~~~~~~~-~~~ ~~~ ~~’~~~~~~~~~ ~~~~ ~~~~ ~~~ sa tâche.\nChambois est ~~~~~~ ~~~~~~~~~, ~~~~~~~~~~~ ~~~~~~~~~~ ~~~~~ ~~~ ~~~~ ~~~~~~~ ~~~~~~~~~~~~ ~~~~~~~~~~~~~, ~~~~~-~~~~~ ~~ ~~~ ~~~~~~ ~~~~ ~~~~~ ~~~ ~~~~~~~~~ ~~~ ~~~ “~~~~~~~~~ ~~~ ~~~~~~~~~”, ~~~ ~~’~~~~~~~~~~~~~ ~~~~~~ ~~~~~~~ les Polonais, en ~~~~~ ~~~~~ ; ~~~~~~~~~~ ~~’~~~~~~~ ~~~~~~~~~~~~ ~~ ~~~~~~~~~ ~~~ ~~~~~~ ~~~~~~~~ ~~~~~~~, ~~~ ~~~~~~~~~~~~ ~~~ ~~~~~ ~~~ ~~~~ ~~~~~~~~, ~~~ ~~~ ~~~~~~~~~ ~~~~~~~~ ~~~~~~~~, ~~~~~~~~, ~~~’~~~~~~~ ~~~~~~ ~~~~~~-~~~~~ un splendide et ~~~~~~~~ ~~~~~~~~ ~~~ ~~~~~~~~, ~~~~~ élégant.\nQuant ~~ ~~~~~~ ~~~ ~~ ~~~~~~~ ~~~~~~~~~~ ~~~, ~~ ~~~~~~ ~~’~~~ ~~~~~~~ ~~~’~~~~~ ~~ ~~~~ ~~~ ~~~~~, ~~~~~ ~~’~~~~~~~~ ~~~~ ~~~~~~~~ ~~~~~ ses haras ; et ~~~~~ ~~~~ ~~~ ~~~~ ~~~~~~~~~, ~~~~~~~ ~~~~~~~~~~~ ~~~ ~~~~~~~, ~~~~~~~ ~~~~~~~~~~ ~~~ ~~~ ~~~~~~~~ ~~~~ ~~~~~~, ~~~~ ~~~~~~~ ~~~ ~~~~~ ~~~~~~~~ ~~~~~~ ~~~ ~~~ ~~~~~, ~~~~~~ ~~~’~~~ était âgé de ~~~~~~~-~~~~~~-~~~~~~ ~~~~. ~~~~~~~ ~~~~~~ ~~~~~~~~~~ (~~~ ~~~~~~~~), ~~~ ~~~ ~~~~~~~~ ~~~~~~ ~~~~. ~~~~ ~~~~~~~~~~~ ~~~~~ ~~ ~~~ ~~~~~ XVIIIe ~~~ ~~~~~~-~~~~~~~~~, ~~~ ~~~~~~~~~~~~~ ~~~~~~~ ~~~~~~~, ~~~ ~~~~~~~~~~~~ un excellent exemple ~~~ ~~~ ~~~~~~ ~~’~~~~~~~~ ~~~ ~~~ ~~~~~~, ~~~~~ ~~~~ ~~~~~~~ ~~~ ~~~~~ ~~~~ ~~~~~~~~~~, ~~~ ~~~~~~~ ~~~ XIXe ~~~~~~~. ~~~ ~~~~~~~~~~~~~, ~~~~ ~~’~~~~ ~~~~~~~~~ ~~~~ ~~~~~ ~~~~~~~, mais qui est ~~~~~ ~~~~~~, ~~~~~ ~~~~ ~~~~~~~ ~~~~ ~~~~~~ ~~~~~~~~~~~, ~~~ ~~~~ ~~~~~ ~~~~~ ~~~~~ ~~~~~~~~~~~, ~~~~~ ~~ ~~~~ ~~~~~~~~~~ ~~~~~~ ~~~ ~~~~~~~~~~ ~~~~~~~~~~~~~ ~~~~~~~ ~~~ ~~~~~~~ : ~~~~~~~ ~~~~~~ volumes. C’est là ~~~~ ~~~~~~ ~~~ ~~~~~~ ~~~~~~~~~ ~~~ ~~~~ ~~~~~~~~~, ~~~~ ~~~~~~~ ~~~~~~~, ~~~~~ ~~~ ~~~~~~ ~~’~~~~ ~~~~~~. ~~~ ~~~~~ ~~~~ ~~~~ ~~~ ~~~~~~~~~~~, ~~~ ~~~~~ ~~~~~~~, ~~~~~ ~~~~~ passionnante, ne serait-ce ~~~~ ~~~~ ~~’~~~~ ~~~ ~~~ ~~~~~~ ~~~~ (~~~~~~~) ~~~~~~~~~ ~~~~~~~~. ~~~~ ~~~~~~, ~~ ~~~~~~ ~~~~~~~, ~~~~~ ~~~~~~~~~~~~ : ~~~~~-~~~~~ — ~~~~~~~~ ~~~ ~~’~~~ ~~~~~~ ~~~~ ~~’~~~~~~ ~~~~~~ ~~ vingt ans, en 1787, ~~~~~, ~~~ ~~~~~~ ~~~~~~~ ~~~~~~~, ~~~~~~~ ~~~ ~~~~~~~~~~ ~~~ ~~~~~~ ; ~~~ ~~~ ~~~~~ ~~~ ~~~~~~~~~ ~~~ ~~~~~~~~ ~~~~~ ~~~~ ~~~~~~ jours…\nPour ~~~ ~~~~ ~~~~ ~~~ ~~~~~~~~, beaucoup plus à ~~’~~~~ ~~~ ~~~~~ ~~~ ~~~~, ~~~~~ ~~ ~~~~~~ ~~~~ ~~~~~~~~ ~~~~~~~~ ~~~~ ~~~ ~~~~~~, ~~~~~ ~~’~~~~~~ ~~~~~~~~~~~~, ~~~~~ ~~~ ~~~~~~ ~~~~~~~~~ ~~~~~~~ ~~~~~~ ~~~~~. ~~~ ~~ ~~~ effet fort bonne ~~~~~, ~~~ ~~~ ~~~~~~ ~~~~~~, ~~~ ~~~~~ ~~~~~~ ~~~~~, ~~~~~ ~~~~~~~~~, ~~~ ~~~~~ ~~~~~~~~~ ~~~~~~.\nvoir l’entrée du mercredi 20 août 2014 et ses 33 images dans Le Jour ni l’Heure


Ur merk evit tiriad Breizh – Marque Bretagne\nUr merk evit tiriad Breizh\nFellet ez eus da Vreizh, p’he deus krouet ur merk nevez stag ouzh he ziriad, klask desachañ an dud etrezek enni, evit diskouez ur skeudenn anezhi pinvidikoc’h, yaouankoc’h ha startijenn ganti. Tonket eo da vezañ perc’hennet gant an holl dud ha gant an holl aozadurioù oberiant, prevez pe bublik, eus bed an embregerezhioù, an arzoù, an enklaskoù, ar c’helenn pe ar sport hag o deus c’hoant e vefe stag o anv ouzh ar vro hag he ferzhioù pennañ evit bezañ anavezet ha brudañ o oberoù e Frañs pe er broioù all.\nEmañ Breizh, a zo ouzhpenn 3 M a dud o chom enni, o vont da zegemer 26 000 annezad nevez bep bloaz ac’hann da 2040. Da c’hortoz avat he deus dibabet krouiñ ur merk evit an holl Vretoned evit lakaat kreskiñ he brud, koulz en Europa hag er bed a-bezh, ha neuze desachañ muioc’h a dud etrezek enni. Tiriadoù, kêrioù pe tolpadoù-kêrioù all en Europa o deus graet kemend-all dija, met ar wech kentañ eo e c’hoarvezfe se en ur rannvro eus Frañs, asambles gant kevelerien a bep seurt, ar pezh n’eo ket bet gwelet gwech ebet kennebeut.\n« Pa ’z eus kevezerezh etre an tiriadoù er mareoù-mañ er Bed-holl, ez eo brud ar rannvroioù un dra eus ar pep pouezusañ, » eme Jean-Yves an Drian, Prezidant ar C’huzul-rannvro. « Daoust m’eo splann ez eo brudet mat Breizh hag e plij da galz a dud, eo ret dezhi bezañ gouest da blijout muioc’h c’hoazh, dreist-holl er gennadoù armerzhel troet war-zu an amzer-da-zont ha na lakaont ket dalc’hmat “Breizh” da vont asambles gant “ober berzh”. »\nD’ober petra ? Ober anv eus an tiriad evit brudañ an obererezhioù\nDibabet he deus Breizh eta desachañ an dud etrezek enni a-bouez he holl nerzhioù, koulz re an armerzh, an touristerezh, ar sevenadur, ar c’hevredigezhioù hag an ensavadurioù. Lañset eo bet an afer war un dro gant ar C’huzul-rannvro, Ajañs Breizh Diorren ha Neveziñ ha Poellgor-rannvro an touristerezh, ha diazezet eo war ur merk evit an holl hag a c’hallo bezañ d’an neb a garo, diouzh e zoare, evit lakaat brudañ e interestoù hag e oberoù ha kas anezho war-raok.\n« Disheñvel omp diouzh an tiriadoù all », eme Jean-Yves an Drian, « abalamour m’omp gouest, ni, dilennidi, tud oberiant war dachenn an armerzh hag ar sevenadur, d’en em reiñ asambles d’ar memes palioù ha da zelc’her d’en ober betek penn. Er bloavezhioù tremenet hon doa dastumet hon nerzhioù, eus Brest betek Roazhon, evit mad hor rouedad hentoù hag an TTB. Hiziv e talc’homp da zifenn Breizh an amzer-da-zont war dachenn an hentoù-houarn, an enklaskoù, ar c’has uhel-kenañ hag an energiezhioù. »\nEvit an holl, ober gant ar merk Breizh a dalvez :\nober o mad eus ur skeudenn anavezet, sur ha talvoudus… hag eus ur vrud uhel mat e-keñver ar rannvroioù all e Frañs, hag ivez labourat a-stroll evit ober da skeudenn an tiriad bezañ pinvidikoc’h ha muioc’h diouzh ar bed a vremañ.\nlakaat ar pezh a ya d’ober perzhioù kreñvañ Breizh – gouzout en em reiñ da vat d’un ober, labourat a-stroll, kaout ur spered digor ha leun a ijin – da vezañ o jeu dezho dre berzhioù ar merk.\nlabourat a-zevri evit delc’her gwellaat o doareoù, o mont en-dro, o oberoù… dre disentezioù hag obererezhioù hag a ya a-du gant perzhioù ar merk.\ngallout, pa reont diouzh kod ar merk, implijout daveoù d’an tiriad nevesaet, dibab kehentiñ en un doare nevesoc’h, ha sikour ober d’o skeudenn ha da hini Breizh mont war wellaat ha bezañ er penn a-raok.\ngallout kehentiñ en un doare kempoell hag efedusoc’h ha na ray nemet kreskiñ eus an eil miz d’egile, hag ar re o do “lakaet ur wiadenn” e stern ar merk a ray o mad eus se. Kement euro hag a vo implijet gant pep keveler evit kehentiñ a vo, diwar-se, spletus evit an holl en ur mod eeunoc’h.\nPetra eo ? Un torkad arouezioù hag a laka soñjoù war wel\nOuzhpenn ul logotip pe ul lugan dre ret a ya d’ober merk an tiriad. Er c’hontrol-mik ez eo stummet diwar un torkad arouezioù grafek, livioù ha gerioù hag a eztaol perzhioù heverk Breizh. Mont a reont d’ober arouezioù da welet pe da lenn hag a vo stag ouzh ar merkoù eus Breizh a ra dave d’ar rannvro pa vezont o kehentiñ.\nPetra a gaver e kod ar merk ? Ostilhoù da servijout d’an holl\nPevar soñj diazez, an engouestl, ober a-stroll, bezañ digor, an ijin : mont a reont d’ober skeudenn identelezh Breizh ha dre-se sichenn ar merk, bepred hervez ar poltred eus Breizh a zo bet treset pizh en a-raok, koulz a-fet neuz hag a-fet spered, gant an ajañs marketing evit an tiriadoù CoManaging.\nUr savlec’h : Breizh, ar vro hag a laka skoulmañ liammoù, a dreuzfurm hag a zegas nerzh.\nAr 7 arouez a laka ar merk war wel : an nerzh pozitivel, al liammoù a bep seurt, ar gwenn&du, kehentiñ war un ton youlek hag a skiant-vat, ar fent diroudet, an arouezioù bev, ur veskennad hud ha barzhoniezh. Ezteuler soñjoù diazez ar merk ha respont d’e balioù a reont. Evit pep arouez e vo displeget hiroc’h penaos ober gantañ ha roet skouerioù pleustrek. Gallout a reor dibab implijout lod anezho diouzh ma vez c’hoant : graet int evit bezañ kemeret pa zereont ouzh un obererezh pe un doare kehentiñ resis.\nUr skeuliad livioù : savet eo al livaoueg-mañ diwar boltred Breizh. Enni emañ al livioù a ya mat an eil gant egile hag a gaver stank e Breizh dreist-holl. Al livioù flamm ha skedus melen hag aour, orañjez, ruz ha Parm a zegas startijenn d’ar glaz ha d’ar glaz-gwer a weler e pep lec’h er vro, anez ankouaat al livioù all a reer « glaz » anezho ivez amañ, griz fromus an oabl hag ar vein, hag evel-just ar c’houblad arouezius gwenn&du.\nGeriaoueg ar merk a ginnig gerioù-alc’hwez, alioù fur war al lizherennañ hag al luc’hskeudenniñ.\nUl logo gwenn&du : roet eo bet anv ar vro d’ar merk, un anv brudet-kaer, anat d’an holl.\nRespont a ra ar c’houblad gwenn&du, dre e neuz kran ha nerzh grafek gantañ, da unan eus palioù pennañ ar merk : modernaat skeudenn Breizh. Degas a ra da soñj diouzhtu eus banniel Breizh, ar gwenn-ha-du, kement ha diskouez ez eo tomm ar Vretoned ouzh an arouez bev-se hag a laka war wel emaint en ur vro liesseurt ha liesdoare. Krouet eo bet gant Xavier Mercier eus an ajañs Communiquez.\nPenaos implijout al logo ? Evit ar gevelerien hepken\nOuzhpenn kod ar merk a zo da vezañ implijet gant an neb a garo ha kuit a wirioù, e c’hallo ar gevelerien da zont lakaat al logo nevez-se war o skoroù kehentiñ dezho (nemet ar produioù), diouzh reolennoù termenet strizh. Eil live piaouañ ar merk Breizh eo. Evit tizhout anezhañ e vo dav goulenn bezañ lakaet war ar renk gant Ajañs Breizh Diorren ha Neveziñ – pe gant Poellgor-rannvro an touristerezh evit ar re a labour war an dachenn-se. Ur wech graet ar goulenn ha studiet an teuliad ez eo Poellgor ar merk, ennañ tud oberiant war an dachenn hepken (ha neket politikourien), a roio an aotre d’implijout ar merk e-pad 3 bloaz.\nNa goude ? Ajañs Breizh Diorren ha Neveziñ o kas an traoù war-raok\nGoulennet en deus ar C’huzul-rannvro digant Ajañs Breizh Diorren ha Neveziñ lakaat ar strategiezh desachañ tud ha brudañ skeudenn Breizh da dalvezout. Renerezh an desachañ en ajañs a ra war-dro ren ha kas stignad ar merk en-dro, kevelet gant Poellgor-rannvro an touristerezh. Lakaat ar merk da vevañ dre al lec’hienn Internet www. marque-bretagne.fr, brudañ ar merk, reiñ ostilhoù ha sevel kevratoù gant ar gevelerien a vo e gefridioù.


Pajenn:Imitation ar Verc’hes Vari.djvu/20 - Wikimammenn\nPajenn:Imitation ar Verc’hes Vari.djvu/20\nPa sestum ar Bêlec ar brusunadou sacr eus an Hosti.\nAutrou, va Doue, an disterra loden eus ho craçou a so infinimant precius. El lavaret em eus ; n’on qet dign da veza azeset oc’h o taol evel ho mignonet ; mæs permetit gane destum ar pez a goëz dioc’h an hosti sacr varnesi. An disterra graç diganeoc’h, va Doue, a rejouisso va ene, hac en em gontantan da gredi goulen ouzoc’h ar pez a c’houlenne ar Gananeen. Grit na negligin nicun eus oc’h inspirationou pa zeo guir an negligenç-se a elfe oc’h oblija d’am priva anezo tout-a-fæt.\nEpad an Oremus divêza.\nFalvout a ra deoc’h, Autrou, beza pedet eb cess gant ho pobl fidel, abalamour m'o deus atao ezom eus ho craçou ha ma zeo infinit tensoriou ho trugares. Scuillit ennomp ar speret-se a humilite a, fizianç, a garantes, evit ma verito ar beden da behini hon excitit, beza chelaouet ganeoc’h dre voyen Jesus-Christ, ho mab, pehini a vev hac a ren ganeoc’h er c’hloar.\nArauc Benediction ar Bêlec.\nDreindet santel hac adorabl, eb commansant na fin, evidoc’h hon eus commancet ar sacrifiç-ma ha dreisoc’h er finissomp. Pliget ganeoc’h er c’haout agreabl, hac evel ma zoc’h\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/20&oldid=113397 »


Nymphadora Tonks - Wikipedia\nNymphadora Tonks zo ur sorserez e romantoù Harry Potter, skrivet gant J. K. Rowling. Ezel e oa eus ar c'hoskoriad anvet Hufflepuff e skol Hogwarts. Labourat a ra bremañ evel auror evit maodierndi an hudouriezh hag ezel eo eus Urzh ar Feniks. Ne blij ket dezhi hec'h anv-badez, Nymphadora. Mont a reer outi eta dre he anv familh, Tonks.\nKaoz zo anezhi adalek trede chabistr ar pempvet levrenn, Harry Potter hag Urzh ar Feniks (Harry Potter and the order of the Phoenix). C'hoariet e vez he roll gant an aktourez : Natalia Tena.\n1 Evit mont pelloc'h\n2 'Dora Tonks el levrioù\n2.1 Harry Potter and the Order of the Phoenix\n2.2 Harry Potter and the Half-Blood Prince\n2.3 Harry Potter and the Deathly Hallows\n3 He c'herent hag he anaouedegezhioù\nGanet eo bet Nymphadora Tonks e 1973 moarvat. He zad zo ur sorser a orin "muggle", anvet Ted Tonks hag he mamm, Andromeda Black, zo ur genitervez da Sirius Black. Nymphadora Tonks zo ur sorserez he "gwad mesklet" eta (enebet d'ar re o "gwad glann"). Stumm ur galon zo d'he fenn, gant daoulagad du ha lufrus. Gouest eo da cheñch stumm he dremm pe liv he blev hag hini he daoulagad pa he dez c'hoant evel ar Metamorphomagused all. Da gustum e vez ros bubble-gum he blev. O liv naturel zo gell marteze. Er filmoù e vezont mouk. Dont a reont da vezañ ruz pa ya droug enni.\nNymphadora Tonks a oa ur plac'hig hepken e-pad ar brezel kentañ a-enep Lord Voldemort. Studiet he deus e Hogwarts, er c'hoskoriad Hufflepuff. E-pad e studioù n'eo ket bet prefed evit he c'hoskoriad, ne oa ket sirius a-walc'h kredapl daoust dezhi da gaout notennoù mat moarvat rak deuet eo da vezañ aurorez goude bezañ tremenet seiz bloavezh e Hogwarts.\nTeir bloavezh studi zo c'hoazh evit dont da vezañ auror.\n'Dora Tonks el levrioù[kemmañ | kemmañ ar vammenn]\nHarry Potter and the Order of the Phoenix[kemmañ | kemmañ ar vammenn]\nAnavezet on eus N.Tonks el levr mañ. E-penn kentañ on eus gouezet e oa hi o labourat "Urzh ar Feniks" hag un Auror plijus. D'un doare ofisiel ez eo Tonks ha Kingsley Shacklebolt o labourat dindan urzhioù ar minister a-enep d'an Death eaters ha da Sirius Black. Evit Tonks ha Shacklebolt e chomo kuzh ar pezh a sonjont dirak ar minister, hag evit an "enep Dumbledore polis" e vint ofisielamant.\nN.Tonks a vo amañ da sikour Harry Potter evit mont betek Porzh-houarn King's Cross gant izili all eus an Urzh.\nAdkavet e vo Tonks e stourm a-enep d'an Death eater er minister asambles gant Alastor Moody, Sirius Black, Remus Lupin, Kingsley Shacklebolt hag Albus Dumbledore. Gloazet eo bel gant Bellatrix Lestrange ha kaset betek St. Mungo's\nHarry Potter and the Half-Blood Prince[kemmañ | kemmañ ar vammenn]\nEr c'hwec'hvet levr e vo adkavet Tonks e Hogsmeade (pré-au-lard), chom a raio tro-dro da Hogwarts. Harry a gav dezhañ eo disheñvel Tonk diouzh boas, tristik eo. Ha n'eus ket livioù fluo war e vlev ken. Cheñchet eo ivez stumm he fatronus. Harry hag e vignoned a gred eo trist Tonks dibaoe marv Sirius Black. Lavarout a reont ivez e oa amourouz anezhañ marteze . Klask a ra Molly Weasley reiñ nerzh dezhi en-dro. Goude marv Dumbledore e tesker e oa dre wall Remus Lupin e oa-hi mod-se, karantez he doa evitañ. Gant e batronus e oa stumm ur bleiz. Lupin en doa aon rak enem cholbañ ganti rak ur [bleiz-garv]] zo anezhañ, n'en doa ket c'hoant da vezañ un dañjer eviti. E-pad interamant Dumbledore e weler Tonks ha Lupin dorn-ha-dorn. Nerzh ha levenez a oa gant Tonks en-dro.\nHarry Potter and the Deathly Hallows[kemmañ | kemmañ ar vammenn]\nEr seizhvet levr ez a Tonks, asambles gant daouzek den all eus "Urzh ar feniks", da gemer Harry Potter evit kas anezhañ diouzh ti an Dursleyed betek ti Ar re Weasley, the Burrow. A-raok mont kuit eus ti ar re Dursley, e lavar Tonks ez eo dimezet gant Remus Lupin. Nijal a ra gant Ron Weasley, ho daou dindan neuz Harry Potter, a-drugarez d'ar Polyjuice Potion, evit m'ho dije bec'h an Death eaters o kavout an Harry Potter gwirion.\nPelloc'h el levr e lavar Lupin d'an holl, eo erru Tonks dougerez. Anv ar babig a vo Teddy Lupin, anv e dad-kozh. Remus ha Tonks a zibabo Harry evel paeron. Teddy a zo metamorphmagus evel e vamm.\nE-kerzh emgann Hogwarts eo lazhet Tonks gant Bellatrix Lestrange ha Remus Lupin gant Dolohov. Teddy a vo emzivad neuze met desavet e vo gant Andromeda Tonks.\nHe c'herent hag he anaouedegezhioù[kemmañ | kemmañ ar vammenn]\nEvit ar familh Black e oa dizenorus eurediñ gant ur muggle, eviti a oa "glann he gwad" hag evite dreis-holl ... Abalamour da se e oa bet skarzhet Andromeda Black eus gwezenn-lignez he familh. Ha Nymphadora a zo bet lakaet a-gostez gant ar re Vlack o deus heug outi.\nAndromeda, ur genitervez da Sirius Black, zo bet tennet eus gwezenn-lignez ar familh ivez. Sirius a lavar e oa Andromeda unan eus e genitervezed a gare ar muiañ. C'hoarezed Andromeda eo Narcissa Malefoy ha Bellatrix Lestrange. Lucius Malefoy ha Rodolphus Lestrange a zo eontred da dTonks eta ha Draco Malefoy zo he c'henderv. Met ne zarempredont ket an eil re ar re all ken abalamour d'o mennozhioù.\nAndromeda Black ha Ted Tonks n'ho deus bet bugel all ebet met Tonks he deus kavet un doare c'hoarig, Ginny Weasley. En em glevout a reont mat o-div. N. Tonks zo amourous eus Remus Lupin. Asambles e vezont gwelet er C'hwec'hvet levrenn.\nLupin ha Tonks a zimez er seizvet levr hag ur mab o deus, anvet Teddy Tonks. Nymphadora Tonks, Remus Lupin ha Ted Tonks az aio da anaon er seizvet levr. E unan e chomo Teddy gant Andromeda Tonks, Harry Potter a vo paeron dezhañ.\nEn dibenn e tesker emañ Teddy Tonks e karantez gant Victoire Weasley, merc'h da V/Bill Weasley ha Fleur Delacour.\nTonks a zo c'hoariet gant Natalia Tena er film Harry Potter and the Order of the Phoenix zo aet er-maez d'an 11 a viz Gouere 2007. Siwazh ne weler Tonks nemet e penn-kentañ ar film.\nTonks's entry at the Harry Potter Lexicon\n↑ Harry Potter hag Urzh ar Feniks (Harry Potter and the order of the Phoenix)\nAdtapet diwar « https://br.wikipedia.org/w/index.php?title=Nymphadora_Tonks&oldid=1825605 »\nKemmoù diwezhañ degaset d'ar bajenn-mañ d'an 11 Gen 2019, da 17:00.


Inkscape 0.91 e brezhoneg\nInternet d'an 28 a viz Genver 2015 ez eo aet war-wel Inkscape 0.91.\nDeouez ha digonusted\nUr benveg nevez evit an deouezadur diazezet war levraoueg Cairo ez eus gant Inkscape 0.91.\nGwellaet eo bet an digonusted. Herrekoc'h eo ar benveg nevez evit an deouezadur. Lakaet e vez er grubuilh ent emgefreek an deouezadurioù evit an ergorennoù kempleshoc'h a-benn gwellaat tizh ar respontoù e-pad an embann.\nKalz memor espernet. Bremañ ne ra ket Inkscape 0.91 gant kement a vemor hag Inkscape 0.48. pa vez digoret tresadennoù kemplezh. Arveret e vo 25% eus ar memor a oa arveret gant 0.48 evit tresadennoù zo. Digoret e vez restroù brasoc'h bremañ.\nRatreet ez eus bet ur bern beugoù a-fet deouezadur.\nMod skrammañ al livioù\nUr skrammañ dre liveoù louedoù zo bet ouzhpennet evit diskouez un alberz e liveoù louedoù eus an dresadenn. Gant Pennlizh.+damsifr5 a dalv da drec'haoliñ ar modoù skrammañ pe e skrammañ dre livioù pe e skrammañ dre liveoù louedoù.\nOstilh ar c'hlomoù\nGant barrenn reoliñ an ostilhoù evit Ostilhoù ar c'hlomoù ez eus ul lañser dibunañ da ouzhpennañ klomoù nevez war werzh pellañ ar regenn bet diuzet. Da skouer, ouzhpennet e vez ur c'hlom nevez war pik uhelañ ur grommenn en ur ober gant Enlakaat ur c'hlom war Y uc'hek.\nAn ostilh muzuliañ a dalv da vuzuliañ elfennoù an dresadenn. D'ober gantañ, klikit war an afell (reolenn), klikit war an dresadenn ha lakait ar bir da riklañ. End-eun e vo roet ar muzulioù evit al ledoù, ar c'hornioù e-pad ma vioc'h o tremen dreist an ergorenn emañ o tresañ.\nUnanenn ment an destenn dre ziouer a dalv d'ar poentoù (pt) bremañ, personelaet e vez (pks,pt,pc,mm,cm,mtd,em)\nAdstummoù stiloù an nodrezhoù e vez diskouezet war varrenn ostilhoù an testennoù\nLennet e vez ar restroù gant testennoù o unanennoù e em gant un doare dereat\nGwellaet eo bet varrenn ostilhoù an ilrezennoù da ziuzañ ha daskemmañ arsavioù an ilrezennoù, da duginañ, arren, hag eren ilrezennoù\nRummet e vez an ilrezennoù dre o livioù, o anvioù hag o arver e Leuniañ/Tresañ\nAdanvet e vez an ilrezennoù e Leuniañ/Tresañ\nBoestad emziviz, h.a.\nDesteudañ ha dasparzhañ\nUr spletad afelloù nevez ez eus gant Inkscape 0.91 war ar voestad emziviz Desteudañ ha dasparzhañ anvet Eskemm al lec'hiadurioù. Drezi e vez eskemmet lec'hiadurioù an ergorennoù bet diuzet gant an arzhour.\nIn the following example, three objects were selected, and their positions were exchaged with each other (using this new feature) according to their selection order.\nDiv afell all ez eus war ar voestad, drezo e vez eskemmet an ergorennoù bet diuzet, diazezet war urzh ar bern (ibil-z) pe eskemmet e vezont gant roud ar bizied diazezet war lec'hiadur an ergorenn war ar bajenn.\nBerradennoù klavier (Ctrl+Alt+Niverennoù an DamSifr) evit ar gwezhiadurioù desteudañ\nUr c'heweriuster nevez a dalv d'un dibab diwar ul lañser Dre Embann > Diuzañ an hini heñvel pe d'ul lañser kemparzhel mar bez kliket azehou ganeoc'h. Dibaboù all ez eus dre Diuzañ an hini heñvel, en o zouez : kenglotañ al leuniañ gant an tres, kenglotañ gant an tres nemetken, kenglotañ gant stil an tres pe genglotañ gant rizh un ergorenn.\nRiklit ha laoskit un dreuzfollenn da gemmañ urzh an treuzfollennoù ha da grouiñ istreuzfollennoù\nDibarzhoù Diskouez/Kuzhat an holl dreuzfollennoù en ul lañser kemparzhel\nUr voestad nevez evit an arouezioù ez eus gant Inkscape. Ul levraoueg arouezioù zo skrammet drezi gant pemp rummad arouezioù : arouzeioù a-fet mezoniezh, arouezioù a-fet dezougen, arouezioù kartennoù, lunioù diervadoù ha lagadennoù komz (bandennoù treset). Lennit Wiki Symbols Dialog e saozneg evit gouzout hiroc'h.\nTestenn ha nodrezhoù\nNEVEZ : sevel a ra ur roll gant an nodrezhoù arveret en teul bremanel e krec'h ar prenestr\nNEVEZ : diuzañ a ra an holl ergorennoù mod testenn gant an hevelep nodrezh evel un diuzad bremanel\nC'hwelet e vez an ergorennoù gant roud ar bizied pe gant roud gin ar bizied\nBremañ e tap ar merkerioù liv an ergorennoù\nDre glikañ war ar reolenn e vez diskouezet/kuzhet an dealfoù\nUr skritell ez eus gant an dealfoù bremañ, hag al liv a vez despizet gant an arveriaded ivez. Da lakaat ur skritell pe ul liv war un dealf, daouglikañ war ar sturlinenn da lakaat boestad emziviz ar perzhioù da vont war-wel.\nTizhet e vez elfennoù ar c'hetal dre ar c'hlavier gant ALT+Stokell e kalz boestadoù emziviz.\nAr boestadoù emziviz "Testenn ha nodrezh", "Leuniañ ha tresañ", ha "Gwiriadur ar reizhskrivadur" zo bet ouzhpennet da lañser kemparzhel an ergorenn mod testenn (kilañ a-zehou)\nStrollañ/Distrollañ diwar al lañser kemparzhel\nSkor ar mentrezhioù restroù\nAdskrivet eo bet ar siloù evit ar restroù mod EMF ha WMF. Bremañ e vezont arveret gant an holl savennoù. Gallout a reot eilañ ha pegañ restroù mod EMF eus un arload dre Windows hag Inkscape dre Linux.\nAn dibarzh Enrollañ an drekleur a ro tro d'an arveriaded da zibab mar bez enrollet an drekleur gant pep treuzfollenn e Gimp.\nAn doareenn label a vez arveret gant an treuzfollennoù pe, ma n'eo ket bet despizet,an doareenn id.\nDibarzhioù nevez evit an diarunusted\nUn ivinell nevez evit ar Skoazell\nReishaet ez eus bet beugoù hag evezhioù zo


Cuthred, roue Kent - Wikipedia\nCuthred, roue Kent\nCuðred pe Cuthred a voe roue Kent etre 798 ha 807.\nGoude ma voe faezhet emsavidigezh Kent dindan Eadberht III Præn e stalias Coenwulf Cuðred evel ur roue sujet. Hervez ar C'hronik Angl-ha-Saoz e varvas e 807. Goude e seblant e voe staget e rouantelezh ouzh hini Mercia. Ne voe ket kollet he identelezh gantañ, avat rak meur a rouaned a Gent a oa, sujet da Vercia pe Wessex kent ma'z eas da get ar rouantelezh e fin an IXvet kantved.\nE-pad ren Cuthred e teraouas argadoù ar Vikinged e Kent.\nRoll rouaned Kent\nEadberht III Præn Roue Kent\n798 - 807 War e lerc'h:\nAdtapet diwar « https://br.wikipedia.org/w/index.php?title=Cuthred,_roue_Kent&oldid=1847043 »


Ur garta sevenadurel nevez evit Breizh - Conseil culturel de Bretagne / Kuzul sevenadurel Breizh\nKentañ anaoudegezh ofisiel a-berzh ar Stad hag ouzhpenn-se evit ar 5 departamant, eo bet an (difrae) argerzh kendivizet-se “Stad / Rannvro / Departamantoù / Kêrioù bras ha kevredigezhioù ur skoazell a-bouez d’an obererezhioù kevredigezhel a veze soursiet outo, betek neuze, gant tud a youl vat nemetken. Roet en deus tro da gregiñ gant ur prantad nevez a c’hell pep hini ac’hanomp muzuliañ hiziv an deiz ar skog anezhañ war sevenadur Breizh, hag en un doare hollek war ar gevredigezh.\n30 vloaz ‘zo e oa dianav ar c’helenn divyezhek, an implijidi pad er c’hevredigezhioù, ar skoazelloù d’an embann, an divyezhegezh er panellerezh-hent… Abaoe eo bet gwelet ivez ar Rannvro o votiñ a-unvouezh ur steuñv politikerezh yezh, ar c’hêrioù o sinañ ar Garta « Ya d’ar brezhoneg », an emvodoù Rannvro ha departamant o votiñ gouestloù ha mennadoù evit adunvanidigezh Breizh, ha kement zo….\nGwelet eo bet ivez ar Stad o kadarnat ar c’henemglev etrevroadel evit al liesseurted sevenadurel, Kuzul Europa o reiñ lañs da Garta Europa ar yezhoù rannvro pe vinorezhel hag unvaniezh Europa o tegemer Karta ar Gwirioù diazez.\nEn em droet eo bed ar sevenadur a galz, dre berzh oberiantiz ha gwask an emsav kevredigezhel alies.\nMet war an hevelep tro ha daoust da skoazelloù gwirion ar Rannvro hag an departamantoù, daoust da zibaboù ar bolitikourien, e ranker lakaat splann pegen diaes eo lakaat ar pennaennoù da zont da zont da wir.\nWar ar pemdez e kendalc’h sevenadur Breizh da vevañ\nSparloù dogmatek ar Stad (nac’h enbarzhañ ar c’helenn dre soubidigezh en deskadurezh stad, nac’h Kadarnaat Karta Europa ar yezhoù rannvro ha bihanniver), ar pezh a lez an nor digor frank da zibaboù untuek ar velestradurezh hag a redi ac’hanomp d’en em gannañ dalc’hmat evit kement klas divyezhek a fell deomp digeriñ, pe kement skol Diwan nevez.\nDiouer a radio hag a TV brezhoneg (dellezek da vezañ graet anezho “radio ha TV brezhoneg” o c’holoiñ ar 5 departamant)…\nNac’h ur referendom divizet war al lec’h diwar-benn kudenn adunvanidigezh Breizh, ha kement ‘zo...\nPolitikerezh parizian ar salioù broadel a nac’h reiñ plas d’hon arzourien\nHa kement ‘zo.\nA-bouez bras eo mont war-raok gant un tennad nevez.\nTremen eus ar mareadek d’ar frammadurel\nTremen eus labour ar c’hevredigezhioù a-youl vat da youl ur gwir servij publik doujus d’ar glad, d’an identelezhioù ha d’ar goulenn sokial.\nHiziv an deiz e chom tachennoù a-bezh ne vezont tamm ebet, pe nebeut-tre, pe ket a-walc’h, graet war o zro gant ar c’hevredigezhioù hag a ra diouer d’ar remziadoù nevez o lemel diganto o gwirioù diazez : ar gwir d’o sevenadur.\nSetu perak e kred ar C’huzul sevenadurel, hag eñ framm ganet eus Karta 1977, eo e zever da c'hervel adarre ar gevelerien eus 30 vloaz ’zo ha da ginnig irvi nevez evit an dazont.\nEvit frammañ ar gudenn hon eus prientet ur pezh diell preder a zo da vezañ sellet outañ evel ur brouilhed nemetken da binvidikaat, da zifaziañ, da wellaat…\nPellkargit raktres karta sevenadurel nevez e stumm .doc (e galleg)


BreizhVOD - Wikipedia\n(Adkaset eus Skoazell:Penaos skrivañ ur pennad)\nBreizhVOD (Video On Demand / video diwar c’houlenn) a zo ur servij en-linenn hag a ginnig filmoù, tresadennoù-bev, teulfilmoù hag heuliadoù e brezhoneg.\n1 Istor BreizhVOD\nIstor BreizhVOD[kemmañ | kemmañ ar vammenn]\nServij en-linenn nemetañ, BreizhVOD a zo ganet e 2012, boulc’het gant Dizale, ur gevredigezh a-vicher war an advouezhiañ e brezhoneg abaoe 1998 (lezenn 1901).\nWar ar memez tro eo BreizhVOD ul lec’hienn evit an dudi hag un ostilh evit deskiñ brezhoneg. Gant ar servij-mañ ez eus tro da welet oberennoù kleweled liesseurt evit bep oad ha bep live yezh. Lod eus an oberennoù a zo istitlet e galleg.\nSikouret gant ar C’huzul rannvro Breizh, Dizale a zo bet ivez skaozellet gant Ar Redadeg e 2012. Roet a zo bet 8500 € ganto evit sikour krouiñ BreizhVOD.\nAn oberennoù kinniget war BreizhVOD a c’hell bezhañ oberennoù e brezhoneg boulc’het gant embregerezioù-produiñ e Breizh (Kalanna, Gwengolo filmoù), oberennoù advouzhiet gant Dizale pe c’hoazh abadennoù pe heuliadoù skignet war TVBreizh, Tébéo, TébéSud, TVR ha BrezhoweB.\nAr servij koumanant miziek pe bloaziek BreizhVOD+ a ro tro da selet ouzh kement oberenn a zo en-linenn war al lec’hienn.\nServijoù[kemmañ | kemmañ ar vammenn]\nGourc'hemenn dre oberenn war BreizhVOD\nKoumanant war BreizhVOD+\nKoumanant evit an aozadurioù (skolioù, kevredigezhioù,hag all)\n↑ Bretagne Télé\n↑ Culture Breizh\nAdtapet diwar « https://br.wikipedia.org/w/index.php?title=BreizhVOD&oldid=1811892 »\nKemmoù diwezhañ degaset d'ar bajenn-mañ d'an 2 Kzu 2018, da 14:05.


Andrei Gennadyevitch Karlov - Wikipedia\nAndrei Gennadyevitch Karlov\nAndrei Gennadyevitch Karlov (rusianeg: Андре́й Генна́дьевич Ка́рлов), ganet d'ar 4 a viz C'hwevrer 1954 hag aet da Anaon d'an 19 a viz Kerzu 2016, a oa un diplomat rusian ha kannader e Turkia hag e Norzh Korea. D'an 19 a viz Kerzu 2016, Karlov a zo bet muntret e Ankara, Turkia gant Mevlüt Mert Altıntaş, un archer turkian.\nMuntr[kemmañ | kemmañ ar vammenn]\nD'an 19 a viz Kerzu 2016, Andreï Karlov a oa o prezegenniñ en un diskouezadeg e Ankara pa voe tennet div wech warnañ gant un archer. Marvet eo war an hent d'an ospital. An argadour a huchas "Na zisoñjit ket Aleppo, Na zisoñjit ket Siria!" hag "Allahu Akbar" (Doue a zo bras).\nAdtapet diwar « https://br.wikipedia.org/w/index.php?title=Andrei_Gennadyevitch_Karlov&oldid=1731430 »\nKemmoù diwezhañ degaset d'ar bajenn-mañ d'an 22 Kzu 2016, da 21:54.


Buhez ar Sent/1837/Per Nolasq - Wikimammenn\nBuhez ar Sent/1837/Per Nolasq\n◄ Martina Per Nolasq Ignaç, escop ha merzer ►\nAr Sant-mâ, guinidic eus a Languedoc, o veza c’hoas crouadur, en devoa quement a druez ous ar beaurien, ma vouele o velet o miser hac o faourentez ; hac evit e gonsoli e voa ret rei dezâ un alusen bennâc da gaç dezo. N’en devoa nemet pemzec vloaz pa varvas e dad. E vam pehini n’e devoa crouadur nemet-àn, e devoe c’hoant d’en dimizi, mæs discleria a reas dezi en devoa lequeet e garantez e Croas Jesus-Christ, ha penaus ar beaurien a vise e vugale, ha graç Doue e binvidiguez.\nE Vam o veza deut ive da vervel, e verzas e oll vadou evit caout ar voyen da sicour ar Gristenien dalc’het e captivite gant an infidelet, eus a bere e tilivras ouspen tri c’hant.\nUn nosvez o consideri dre be voyen e vise gallet sicour ar gaptivet-all a oa neuse, hac a re a vise en amser da zont, ar Verc’hes Vari a roas dezàn da aznaout, en ur vision, e vise agreabl dezi e teuzie da institui un urz a religiuset dindan an hano eus an Itron Varia a Druez, evit redemption ar gaptivet, o prometi dezâ he sicour hac he frotection. Ne zaleas quet da ziscleria quemense da Sant Remon Pennafor e Goessor, da behini ar Verc’hes santel e devoa revelet ar memes tra er memes nosvez. Neuze e yezont o daou da gaout ar Roue eus a Aragon evit discleria dezâ ar miracl ha an dessein o devoa ; mæs soueset e voent, hac ur joa vras o devoe pa glefsont ar Roue o tiscleria dezo ar vision en devoa bet ive e-unan, pehini en em gavas conform d’o hini. En em lacaat a resont a neuse o zri da brepari quement a voa necesser evit institui un urz quer santel. Da vouel Sant Lauranç, Per Nolasq a guemeras an habit eus an urz, dre daouarn an Escop a Varcelôn. Ouspen an tri veu ordinal ar ra ar Religiuset, e reas ur bevare dre behihi èn hac ar re eus e urz en em oblige oll, non pas hepquen da glasq ha da zestum alusennou evit mont da zilivra ar Gristenien captivet, mæs c’hoas d’en em rei o-unan evit o rançon, pa vize ezom. Daou Digentil a reas profession er memes amser ; hac ar Roue a roas d’ar Sant-mâ ur penn eus e Balæs ar Varcelôn, evit ober ar c’henta ty eus an Urz.\nDoue a scuillas e venediction var an urz nevez-mâ. Quement a dud santel en em bresantas evit antren ennân ma en devoe ar Sant ar gonsolation da velet, ê neubeut amser, e urz fountet en oll quæriou bras eus a Arragon ha Cataloign.\nAdtapet diwar « https://br.wikisource.org/w/index.php?title=Buhez_ar_Sent/1837/Per_Nolasq&oldid=58858 »\nKemmoù diwezhañ degaset d'ar bajenn-mañ d'an 28 Kzu 2013, da 16:06.


Un dispac'hour polonat oa Jarosław Dąbrowski (Jaroslav Dombrowski e galleg), marvet e-pad darvoudoù Kumun Pariz e 1871.\nGanet e voe e Jitomir e Bro-Bolonia (Impalaeriezh Rusian) e 1836. Mab ur familh paour eus an noblañs e oa hag ober a reas e studioù e Brest-Litovsk hag e Sankt Peterbourg. Mont a reas e Lu ar C’haokaz betek 1859. Pa zistroas en em lakaas en Akademiezh al lu. Kaset e voe da Varsovia da vougañ an emsavadeg. Emglev a reas gant ar re-se betek mont er C’hengor Broadel Kreiz. Harzet e voe e 1862 ha kondaonet d’ar marv. E 1864 e voe cheñchet e gastiz e harlu. E Bro-C’hall ec'h erruas e 1865 ha gounit a rae e dammig kreun dre dresañ. E 1866, e-pad ar brezel etre Italia hag Aostria, e kejas gant republikaned evel Delescluze, Varlin ha Auguste. E-pad ar Sez e voe harzet div wech abalmour m'en doa kavet abeg en difenn, kement-se war ul levr-stroll.\nPa grogas ar Gumun e voe lakaet da gomandant an XIIvet lejion. Adalek an 9 a viz Ebrel e voe lakaet e-penn difenn an dachenn ar muiañ taget: Neuilly. Rossel a roas dezhañ renadur holl soudarded ar ribl dehoù. C’hoant en doa d'implij ar c'hanolierezh met ne voe ket selaouet. D’an 23 a viz Mae e voe gloazet-bras war bardell straed Myrrhe. Mervel a reas div eurvezh diwezhatoc’h. E gorf a voe kaset d’ar Père-Lachaise evit bezañ enoret. Ur chapel-biledoù a voe aozet hag ar bobl a rae al lost evit pokat da dal gwellañ jeneral ar Gumun. War a seblant e vije bet douaret korf Dombrowski e bered Ivry, hogen den ne oar pelec’h emañ e gorf.\nAdtapet diwar « https://br.wikipedia.org/w/index.php?title=Jarosław_Dąbrowski&oldid=1894203 »\nKemmoù diwezhañ degaset d'ar bajenn-mañ d'an 6 C'hwe 2021, da 13:27.


Journal de Renaud Camus, jeudi 15 décembre 2016\ncréée le vendredi 16 décembre 2016, 12 h 32\nmodifiée le vendredi 16 décembre 2016, 12 h 33Plieux, jeudi 15 décembre 2016, minuit. Hélas, je tombe de sommeil. Je ne peux pas écrire en dormant, tout de même… L. ~~’~~ ~~~~~~~~~~ ~~~ ~~~~~~~~~~ ~~~ ~~~~~~~ ~~~~ ~~~~ ~~~~~~~~~. ~~~~ ~~’~~~~ ~~~~~~~~~ ~~~~~~ ~~~~~~~~~~ de confidentialité, et ~~~ ~~~~~~~~~~~~ ~~~~~~~ ~~~~~~. ~~~~~-~~~~~ ~~~~ ~~~ ~~~~~~~~ ~~~~~~~~~~, ~~’~~~~ ~~’~~~~~~~~ ~~~~ ~~~~~~~~~~~~~~~~. ~~~~ ~~~~~ ~~~~~~~ ~~~~~~~ ~~~~~~ ~~’~~~~~~ ~~~~ ~~’~~~~~~~~ ~~~~ ~~~ ~~’~~~~~~~~ ~~ ~~~ ~~~~ voir reprocher. Le ~~~~~~~ ~~~~ ~~~’~~~ ~~’~~~~~~~~~~~ ~~~~~~~ ~~~~~~~~ ~~’~~~~ ~~~ ~~~~ — ~~~ ~~~ ~~’~~~~~ ~~~~ ~~~ ~~~~~ ~~~ ~~~~~, ~~~~~ ~~~ ~~~~ ~~~~~~~~~~~~~~~ ~~~~ ~~~~~~~~~~~~~ démocratiques.\nJe ~~~~~~ ~~’~~~~~~~ une lettre-type pour ~~~~ ~~~~~~~~~ ~~~ ~~~~~~~~~~~, justement :\n« ~~~~~~~~~ ~~~ Maire,\n« ~~~~~ ~~~~~, ~~~ ~~~~ ~~~~ ~~~~~~~~~~, ~~~ ~~~~~~~ ~~~ ~~~ ~~~~~~~~~~~ ~~~ ~~~~~~~. ~~~ ~~~~~ ~~~ ~~~ ~~~~ ~~~~~~~~~~ dépend la juste ~~~~~~~~~~~~~~~ ~~~~ ~~~~~~~~~ ~~~ ~~~~ ~~~~~~~~~ ~~~~~~~~~~~ ~~~~~ ~~’~~~~~~~~~ ~~~~~~~~~~~~~~~. ~~’~~~~ ~~~~~~~~~ ~~’~~~ ~~’~~~~~~~~ ~~~ ~~~~~~~~~~~ ~~~~~~ ~~~~~~~~~~~ ~~~~~ ~~~~~~ ~~~~ ~~~~~ ~~~ ~~~~~~ ~~~ ~~~~~~~~~~ prochain.\n« Écrivain, je suis ~~~~~~~~~~ ~~’~~~~~~~, ~~~~~ ~~~ ~~~~~~~~ ~~~~~~~~~~, ~~~ Grand Remplacement, ~~ ~~~~~~~ ~~~ ~~~~~~~ ~~~~~~~~~~~ ~~~ ~~~~~~~ ~~~ ~~~ ~~~~~~~~~~~~~ ~~~~~ ~~~~~~ ~~~~~ ~~~~, ~~~~~~ ~~~~, ~~~ ~~~~~~~~. Pas une seule ~~~~~, ~~~~~~~ ~~~~~~~~~ ~~~~ ~~~’~~~~~ ~~~ ~~~~~, ~~~~ ~~~~~~~~~ ~~’~~~~ ~~~~ ~~~~~~~~~~ ~~~~ ~~~ ~~~~~~~~~ ~~~~~~~~~ ~~~~~~~~~ ~~~ ~~’~~~~~~~~~~~~ ~~~ ~~~~~~. ~~~ ~~~~~~~~ ~~~~ ~~~~~~ ~~~~ ~~~ dernière occasion pour ~~~’~~~~ ~~~ ~~~~~~~, ~~~ ~~~~~~~~~~~ ~~~~~-~~~~~~, ~~~~ ~~~ ~~~~~~ ~~~~ ~~’~~~ ~~~~ ~~~~~~, ~~~ ~~~ ~~~ ~~~~~~~ ~~~~~~~~~~~~~, ~~~’~~~ ~~~~~~~~~~~ ~~~ ~~~~~ ~~~~~ ~~~~ ~~~~~~~~~~ ~~~~~~~~~~~. ~~~~~~~~~~ qu’à travers moi ~~~~ ~~~~~~~~~~~~ ~~~~~~~ ~~~~~~ ~~~~~~~~~~~, ~~~~~~~ ~~~~ ~~~~~~ ~~~~~ ~~~~~ réponse.\n« ~~~ ~~~~~~~~~~ ~~~~ ~~~ ~~~~~ ~~~~~ ~~~ ~~~~~ ~~~~~~~~ ~~’~~~~~~~~~ ~~’~~~~~~~ ~~~ ~~~~~ ~~~~ ~~~~~~~~~~~ ~~~~~~~~~~~ à ce sujet, ~~~ ~~~ ~~~~~~~~ ~~~ ~~~~~~~ ~~~~~~ ~~~ ~~~~~~ ~~~~~~~~ ~~~ ~~~ ~~~~~~. ~~~~~ ~~~~~~~~~ ~~~~~~~~~~~ ~~ ~~~~~~~~~~ ~~~’~~~ ~~~~~~~~~~ ~~~~~~~, ~~~~~~~~~~~~~ ~~~ ~~~~~ ~~~~~~~~~~ ~~~ ~~~~~ ~~~~~ qu’a connus notre ~~~~~~~ ~~~~~~~ ~~~~~~~~~~ ~~~ ~~~~~-~~~~~ ~~~~~~~ ~~~~~~~~~, ~~~ ~~~~~ ~~~~, ~~~~ ~~~~~ ~~~ ~~~~~, ~~~~~~ ~~~~~ ~~~~~~~~, ~~~~~~ ~~’~~~ ~~’~~~~~~~~~ pas.\n« ~~~~~~~~~ ~~~~~~~, ~~~~~~~~~ ~~~ ~~~~~~, ~~’~~~~~~~~~~~ de ma haute considération,\n~~~~~~~ ~~~~~~ »\nCi-joint ~~~~ ~~~~~~~~~~ ~~~~~~~~~~, ~~~~~~~~~~~~~ ~~~ ~~~~~~~~~-~~~~-~~~~~ ~~~~~~~.\nvoir l’entrée du jeudi 15 décembre 2016 et ses 5 images dans Le Jour ni l’Heure


Kalevipoeg - Wikipedia\nLivadur gant Oskar Kallis, evit skeudennaouiñ meurgan "Kalevipoeg".\nKalevipoeg ("Mab Kalev") zo ur meurgan estonek, skrivet e gwerzennoù. Savet e voe e dibenn an XIXvet kantved, diwar danvez hengounel.\nAwenet e voe Friedrich Robert Faehlmann (1798-1850) gant ar berzh en doa graet embannadur Kalevala e Finland, ha stagañ a reas da zastum sevenadur komzet Estonia. Mervel a reas a-raok echuiñ e labour avat ha kendalc'het e voe, en estoneg, gant Friedrich Reinhold Kreutzwald (1803-1882). Ar stumm kentañ (1853) eus Kalevipoeg ne c'hallas ket bezañ skignet, berzet ma voe gant ar galloud rusian. Un eil stumm, adwelet ha kresket, a voe embannet a-dammoù eus 1857 da 1861, e div yezh, estoneg hag alamaneg. An trede stumm a voe embannet e stumm ul levr, moullet e Kuopio e 1862.\nEr meurgan ez eus 19 000 gwerzenn, rannet en 20 kan hag a gont troioù-kaer Kalev, e bried Linda hag o mab Kalevipoeg, ur ramz kreñv-meurbet.\nEn eil kan e konter obidoù Kalev ha gwelet a reer e bried Linda o sevel ur bez evitañ, el lec'h hag a zo bremañ torgenn Toompea e Tallinn. Skuilhañ a ra Linda forzh daeroù hag a ya da stummañ al lenn Ülemiste.\nE dibenn ur vuhez leun a gurioù a bep seurt e varv an haroz Kalevipoeg, met dasorc'het eo gant an doueed. Karget eo da eveshaat dorioù an Ifern, evit mirout ouzh an Diaoul da zont er-maez anezhañ.\n(fr) Lec'hienn c'hallek diwar-benn Kalevipoeg\nAdtapet diwar « https://br.wikipedia.org/w/index.php?title=Kalevipoeg&oldid=1717488 »\nKemmoù diwezhañ degaset d'ar bajenn-mañ d'an 5 Gwe 2016, da 09:01.